Kemalangan Titan serlahkan realiti sosial dunia

Sepanjang minggu lalu, laporan mengenai tenggelamnya kapal selam Titan menarik minat orang ramai di seluruh dunia.
Ia menjadi tajuk utama saluran-saluran berita dunia dengan berjuta-juta komen dari pembaca dan penonton pelbagai bangsa bahasa.
Ia merupakan suatu kemalangan dalam laut yang luar biasa dan serentak itu mencerminkan realiti sosial dunia hari ini.
Apa yang dimaksudkan dengan realiti sosial dunia adalah keadaan hidup manusia yang secara global berpunca daripada ekonomi dan bagaimana seseorang serta keluarganya dapat berkembang.
Isu yang selalu dikaitkan dengan keadaan sosial dunia ialah jurang sosial dan keadilan sosial di peringkat dunia
Titan disebut sebagai kapal selam tetapi ia bukan seperti kapal selam biasa.
Walaupun dalam bahasa Inggeris sering juga disebut sebagai submarine tetapi banyak kali juga ia dipanggil sebagai submersible, istilah yang lebih tepat dan spesifik kerana ia bergerak tenggelam ke lautan amat dalam.
Dari segi sains dan teknologi, alat ini mencerminkan keupayaan manusia mengetahui tentang lautan dalam dan kejayaan mereka bentuk serta membina kapal yang mampu pergi jauh ke dalam lautan.
Sementara dari segi sikap manusia pula, ia menunjukkan kesungguhan dan kemampuan manusia untuk melakukan perkara-perkara luar biasa yang boleh menambahkan pengetahuan bersama.
Penerokaan ke lautan dalam juga menunjukkan bahawa amat banyak perkara yang tidak diketahui manusia tentang bumi, terutamanya bahagian lautan.
Ia menuntut lebih banyak penerokaan, cerapan dan kajian.
Alam di lautan dalam adalah penuh misteri seperti mana angkasa lepas yang menarik minat manusia untuk mengkajinya dari generasi ke generasi.
Dalam sejarah penerokaan oleh manusia, sudah berlaku pelbagai kemalangan dan insiden yang mengorbankan para peneroka, penyelidik dan saintis.
Tetapi dalam peristiwa yang melibatkan Titan ini, yang terkorban ialah pelancong bilionair.
Kalau dahulu-dahulu, kapal selam berbentuk submersible ini digunakan oleh penyelidik dan saintis untuk meneroka laut dan dasarnya dengan ekspedisi dibiayai oleh kerajaan, universiti, institut atau badan sains tetapi Titan ini merupakan usaha komersial yang menawarkan suatu pengalaman kepada pelancong.
Oleh kerana belanjanya amat tinggi serta pengusahanya mahu meraih keuntungan lebih besar, maka harga mahal ini hanya mampu dibayar oleh bilionair dan bukan semata-mata jutawan.
Pelancong-pelancong bilionair ini menyertai ekspedisi ini bukan kerana atas dorongan perasaan ingin meneroka atau menyelidik tetapi mereka mahu melalui pengalaman luar biasa yang mana orang tidak kaya tidak akan dapat menikmatinya.
Hanya kekayaan membolehkan mereka mengalami pengalaman unik, istimewa dan eksklusif ini.
Pelancongan bilionair ini bukan sahaja merupakan simbol status tetapi ia merupakan puncak kepada status itu sendiri.
Dengan kekayaan mereka itu, dengan senang mereka boleh menambah pengetahuan saintifik manusia.
Atau melakukan aktiviti-aktiviti lain seperti kebajikan bagi meringankan penderitaan manusia.
Atau menyumbang kepada pemeliharaan alam sekitar dan melewatkan perubahan iklim.
Namun, mereka memilih pelancongan mewah bagi memuaskan kehendak peribadi mereka.
Idea pelancongan mewah ini bukan perkara baru.
Selama ini sudah berdekad-dekad lama, syarikat pelancongan perkapalan mewah ada menganjurkan pelayaran berbentuk saintifik dan berpendidikan.
Dalam pakej ini, para pelancong bukan dibawa ke tempat-tempat menarik atau mercu tanda yang biasa dikunjung.
Sebaliknya mereka dibawa berkunjung ke tempat-tempat ilmu atau saintifik.
Umpamanya seperti lawatan ke Pulau Galapagos di luar pantai Ecuador di mana pemuka Teori Evolusi, Charles Darwin mendapat idea untuk penemuannya.
Ia merupakan pelancongan tetapi berisi ilmu pengetahuan, lengkap dengan kuliah dalam kapal.
Begitu juga dengan pelancongan ke Artik atau Antartika. Ada pakej bagi pencerapan alam semesta.
Ia merupakan pelancongan mewah kerana membabitkan belanja mahal dan hanya mampu disertai oleh para hartawan.
Namun idea pelancongan paling mewah bermula dengan adanya pakej perjalanan ke angkasa.
Maknanya sesiapa saja yang mempunyai wang belanja cukup boleh pergi ke angkasa.
Selama ini hanya calon yang dipilih oleh agensi angkasa lepas kerajaan dapat pergi ke angkasa.
Perjalanan pula menggunakan wang peruntukan yang diberikan oleh kerajaan.
Pelancong-pelancong mewah ke angkasa pula tidaklah melakukan sebarang penyelidikan atau uji kaji.
Ia adalah semata-mata pengalaman mengagumkan seperti mana pelancong yang menikmati keindahan ikan-ikan tropika di kawasan terumbu karang.
Tetapi bagi penerbangan ke angkasa yang menggunakan wang sendiri ini pula dapat bekembang apabila kerajaan Amerika Syarikat (AS) membenarkan syarikat komersial melancarkan roket sendiri.
Tentunya ia memerlukan sokongan besar para pelabur dan usahawan yang berani serta berpengaruh untuk menjayakannya.
Bilionair selebriti Elon Musk adalah pelopor kepada pembinaan roket komersial.
Beliau bukan sahaja membangun suatu industri angkasa tetapi cita-citanya adalah untuk mendaratkan manusia di Marikh.
Roketnya, SpaceX ini bukan sahaja boleh meraih keuntungan tetapi juga membawa angkasawan pelancong.
Tentunya para pelancong ini terdiri daripada bilionair ke atas.
Orang bukan billionair hanya boleh memerhatikan perjalanan projek ini melalui media massa dan media sosial.
Idea penyertaan bilionair dalam perjalanan-perjalanan ekstrem ini sudah dikembangkan ke dasar laut.
Pengalaman memasuki dasar laut menjadi lebih menarik dengan adanya bangkai kapal Titanic untuk dilihatnya.
Titanic terkenal di seluruh dunia. Maka nama Titan untuk kapal selam itu adalah sesuai.
Tambahan pula kapal Titanic yang tenggelam pada tahun 1912 itu juga mempunyai unsur-unsur mengenai gelagat para hartawan dan usahawan yang mempunyai wawasan, kesungguhan dan keberanian dalam usaha mencapai impian mereka
Tragedi Titanic sudah menjadi sebahagian daripada memori kolektif global dengan pembikinan filem-filem hebat mengenainya.
Filem-filem itu memaparkan bagaimana dalam kapal itu terdapat dua darjat.
Para hartawan tentunya berada di bahagian atas kapal dengan memperoleh segala kesenangan dan kemewahan, sementara di kelas bawah, penumpang-penumpang berasak dengan segala kesempitan dan kesusahan.
Itulah realiti kehidupan manusia dalam kapal itu, tetapi juga di dunia.
Dua darjat itu adalah suatu realiti. Maka jurang sosial adalah juga fakta.
Ia merupakan hasil daripada sistem ekonomi dan politik yang diamalkan oleh semua negara.
Tentulah Elon Musk, para jutawan dan bilionair mempertahankan sistem ini.
Sebabnya mereka memperoleh manfaat dari sistem ini.
Tetapi dari segi etika dan kemanusiaan, segala penderitaan yang datangnya dari sistem ini tidak dapat diterima.
Apa yang dikehendaki oleh manusia adalah keadilan sosial, antaranya memperoleh peluang yang sama untuk menikmati dunia ini.  Maknanya tiada darjat.
Tentulah siapa yang berusaha lebih dapatkah ganjaran setimpal.
Maka reaksi ramai netizen terhadap kemalangan Titan ini menunjukkan realiti dua darjat.
Tragedi Titan yang mengorbankan bilionair dibandingkan pula dengan ratusan pelarian yang mati lemas di Laut Mediterranean dalam usaha ribuan pelarian berhijrah dari Afrika ke Eropah.
Itulah realiti dua darjat global yang diserlahkan melalui insiden sedih Titan ini.
Bagi jutaan pengguna media sosial yang mengikuti perkembangan Titan ini sedikit sebanyak menyedari mengenai realiti ini.
Dari kalangan generasi akan datang, mungkin muncul kumpulan-kumpulan politik yang membetulkan keadaan ini.


Tiada rundingan dengan parti 'lebai' selepas PRU15, kata Zahid

Barisan Nasional (BN) tidak akan mengadakan sebarang rundingan dengan parti ‘lebai’, untuk apa jua gabungan selepas Pilihan Raya Umum Ke-15 (PRU15), kata Pengerusi BN Ahmad Zahid Hamidi.
Tanpa menamakan mana-mana parti, beliau yang juga presiden Umno menyifatkan parti berkenaan sebuah parti yang tiada pendirian tetap.
“Kita jangan pedulikan pak lebai bersama kita (BN) atau tidak, pak lebai petang cakap lain, malam cakap lain,” katanya.
Beliau berkata demikian ketika berucap pada Program Solidariti Kestabilan dan Kemakmuran di Dataran Seri Serdang semalami.
Turut hadir Perdana Menteri Ismail Sabri Yaakob, Setiausaha Agung BN Zambry Abdul Kadir dan Pengerusi BN Kedah Jamil Khir Baharom.
Zahid berkata BN mahu kawan yang setia dan istiqamah, selain yang sedia bersama susah dan senang bersama parti itu.
“Mereka beritahu tunggu lepas pilihan raya kita runding, BN jawab dengan cepat pilihan raya belum lagi, kita sedang menghadapi realiti ketika ini. Jangan runding lepas pilihan raya, kita bukan riak, sombong, takut atau pengecut. Rakyat sudah sedar dan akan beri kepercayaan semula kepada BN.
“Ketika itu apabila kita berjaya bentuk kerajaan, baru ada orang terhegeh-hegeh hendak jumpa kita, kita akan cakap cukup sampai di sini dan semua sudah terlambat,” katanya.


Korea Utara lancar 2 peluru berpandu jelajah dari kapal selam

Korea Utara memaklumkan pihaknya menguji dua "peluru berpandu jelajah strategik" dari sebuah kapal selam menjelang latihan ketenteraan Amerika Syarikat-Korea Selatan akan datang, lapor Sputnik memetik agensi berita Yonhap.
Peluru berpandu itu dilancarkan dari kapal selam Yongung 8.24 pada pagi Ahad, Yonhap memetik Agensi Berita Pusat Korea (KCNA) pada Isnin.
Peluru berpandu itu dilaporkan mengenai sasaran di Laut Jepun selepas "merentasi perjalanan sejauh 1,500 kilometer (932 batu) selama 7,563 hingga 7,575 saat," menurut KCNA.
Latihan itu mengesahkan kebolehpercayaan sistem senjata baharu  dan "mengesahkan postur operasi semasa pencegahan perang nuklear".
Sementara itu, tentera Korea Selatan pada Isnin mendakwa bahawa Korea Utara telah melancarkan satu peluru berpandu yang tidak dikenali dari sebuah kapal selam, lapor Yonhap.
Peluru berpandu itu dilancarkan pada Ahad dari bandar pantai timur Korea Utara Sinpo, kata Ketua Staf Bersama Korea Selatan (JCS).
“Sambil memperkukuh kesiapsiagaan dan pemantauan, tentera kita mengekalkan postur kesediaan penuh dengan kerjasama erat dengan Amerika Syarikat,” menurut JCS dalam satu kenyataan.


Dr Mahathir cadang PRU15 selepas penggal tamat pada 2023

Bekas perdana menteri Dr Mahathir Mohamad berkata Pilihan Raya Umum Ke-15 (PRU-15) tidak boleh diadakan tahun ini malah perlu ditangguhkan hingga tamat penggal Parlimen pada 2023.Mahathir berkata untuk menjalankan PRU15 pada tahun ini, pertimbangan serius perlu mengambil kira situasi pandemik Covid-19 yang semakin meningkat dan mengakibatkan penularan jangkitan lebih dahsyat jika sebarang bentuk pilihan raya diadakan.“Saya fikir kalau nak buat pilihan raya waktu ada Covid-19, kita akan lihat perkembangan (jangkitan). Sebab itu (walaupun) selepas tamat darurat tidak boleh diadakan pilihan raya. Kena tunggu mungkin sampai tarikh 2023.“Kita tidak boleh main-main dah dengan Covid-19 ini. Ia boleh berjangkit kerana sekarang ini bukan saja ada satu varian, kita ada lima varian sekarang ini. Kalau kita main-main benda ini, dia boleh berkembang,” katanya.Beliau menambah penangguhan pilihan raya perlu dilakukan dalam tempoh perintah darurat sebelum ia tamat pada 1 Ogos depan.Menurutnya pelaksanaan Pilihan Raya Negeri (PRN) Sabah pada September tahun lalu telah memberi pengajaran besar peningkatan kes mendadak selepas tempoh itu.“Ini serius. Jangan main-main. Kita sudah buat di Sabah, apa jadi?” Beliau dipetik sebagai berkata dalam laporan Utusan Malaysia hari ini.


Malaysia benam Papua New Guinea 10-0

Persembahan cemerlang pada separuh masa kedua menjadi kunci kejayaan Malaysia membelasah Papua New Guinea 10-0 pada aksi persahabatan antarabangsa Tier 1 di Stadium Sultan Mizan Zainal Abidin di Kuala Nerus, Terengganu malam tadi.
Paling mencuri tumpuan pada pertembungan yang disaksikan 9,592 penyokong itu adalah pemain sayap muda sensasi Arif Aiman Mohd Hanapi dan pemain naturalisasi Paulo Josue selepas masing-masing meledak empat dan tiga gol untuk membantu skuad Harimau Malaya merakam kemenangan besar.
Skuad Harimau Malaya bimbingan Kim Pan Gon menjaringkan sembilan gol pada separuh masa kedua selepas mendahului di penghujung babak pertama menerusi penalti Muhammad Safawi Rasid susulan kekasaran terhadap Muhammad Akhyar Abdul Rashid.
Pesta gol pasukan negara seharusnya bermula lebih awal apabila deretan peluang keemasan disia-siakan pada babak pertama sebelum situasi itu memaksa Pan Gon melakukan beberapa pertukaran antaranya membawa masuk Arif Aiman dan Mohamad Faisal Abdul Halim yang ternyata membuahkan hasil.
Sembilan gol Malaysia pada babak kedua bermula dengan jaringan Josue pada minit ke-52 selepas menampilkan kawalan bola yang baik ketika menerima hantaran Muhammad Azam Azmi Murad sebelum tenang melepaskan rembatan yang menewaskan penjaga gol Ronald Warisan.
Lima minit kemudian, Arif Aiman meledak gol ketiga pasukan negara selepas berjaya melepasi perangkap ofsaid untuk menyambut hantaran cantik Nooa Laine sebelum Mohamad Faisal menjadikan kedudukan 4-0, dua minit berselang.
Arif Aiman memperoleh gol keduanya pada minit ke-60 selepas menyudahkan hantaran Mohamad Faisal dalam kotak penalti disusuli jaringan kedua Josue empat minit kemudian sekali gus menambah tekanan ke atas pelawat yang dibimbing Harrison Kamake.
Hatrik pertama perlawanan menjadi milik Arif Aiman selepas menjaringkan gol ketujuh pasukan negara pada minit ke-68 dan langkah cemerlang itu dituruti Josue apabila menyudahkan peluang di depan gol pada minit ke-70.
Malaysia terus menambah derita Papua New Guinea dengan gol kesembilan dijaringkan Daniel Ting pada minit ke-76 sebelum Arif Aiman meledak gol peribadi keempatnya malam ini tiga minit sebelum masa penuh.
Kejayaan itu menyaksikan pasukan negara merakam kemenangan keempat ke atas Papua New Guinea dalam keseluruhan lima pertemuan, selain meraih kemenangan keempat berturut-turut dalam aksi persahabatan sejak Mac lalu.
Ia juga kemenangan terbesar dicatat Malaysia sejak menewaskan Bhutan 7-0 pada aksi persahabatan pada April 2018.
Sebagai rekod, hanya lima pemain iaitu Shahrul Mohd Saad, Stuart Wilkin, Josue, Corbin-Ong dan Endrick Dos Santos dikekalkan Pan Gon daripada skuad yang menewaskan Kepulauan Solomon 4-1 pada satu lagi aksi persahabatan di sini, Rabu lalu.
Sementara itu, penjaga gol Sikh Izhan Nazrel Sikh Azman membuat penampilan sulung bersama skuad kebangsaan.


KKM belum terima laporan forensik, patologi berhubung kematian remaja

Kementerian kesihatan (KKM) masih belum menerima laporan penuh forensik dan patologi berhubung kematian remaja berumur 13 tahun yang didakwa meninggal dunia selepas 18 hari menerima vaksinasi Covid-19.Ketua Pengarah KKM Dr Noor Hisham Abdullah dalam catatan di akaun Twitter berkata ketika ini Jabatan Kesihatan Selangor sedang bekerjasama rapat dengan pasukan klinikal dan forensik dalam siasatan itu.“Saya masih belum menerima laporan penuh forensik dan patologi,” katanya.Dr Noor Hisham berkata KKM merakamkan ucapan takziah kepada ibu bapa serta anggota keluarga remaja itu.Menteri Kesihatan Khairy Jamaluddin menerusi akaun Twitternya turut menyampaikan ucapan takziah kepada ibu bapa remaja itu dan meminta Dr Noor Hisham mengeluarkan kenyataan mengenai perkara itu secepat mungkin.Sebelum ini media melaporkan bahawa ibu bapa remaja itu telah meminta supaya satu siasatan dijalankan bagi mencari punca kematian remaja berkenaan.


Zuraida harap jawatan menteri dikekalkan

Menjelang pertemuan dengan Perdana Menteri Ismail Sabri Yaakob, Zuraida Kamaruddin berharap jawatan beliau sebagai menteri perusahaan perladangan dan komoditi dapat dikekalkan.Beliau berkata ini bagi membolehkan kementerian itu menyelesaikan pelbagai perancangan yang telah diatur dan dibuat selama ini.“Seperti sedia maklum, saya akan berjumpa perdana menteri pada minggu depan. Saya harap ada berita baik, (iaitu) dikekalkan kerana mudah untuk habiskan program dan perancangan yang telah diatur selain menstabilkan negara dan Kabinet,” katanya.Zuraida berkata demikian kepada pemberita selepas merasmikan program “Enhancing Empowerment of Women At the Grassroot Level” hari ini.Pada Mei lepas, ahli Parlimen Ampang itu mengumumkan menyertai Parti Bangsa Malaysia (PBM) dan menyatakan kesediaan melepaskan jawatan sebagai Menteri jika diarah berbuat demikian oleh Perdana Menteri.Pada Khamis lepas, Ismail berkata satu pertemuan dengan Zuraida akan diadakan minggu depan bagi membincangkan kedudukan bekas pemimpin Bersatu itu sebagai ahli Kabinet.Dalam pada itu, Zuraida berkata PBM kini mengintai peluang untuk bertanding di mana-mana kerusi yang bersesuaian di Perak pada Pilihan Raya Umum Ke-15.Beliau berkata langkah itu dibuat berlandaskan dimensi politik negara yang semakin terbuka tanpa didominasi oleh mana-mana parti besar.“Kita lihat keadaan sekarang, tiada parti yang menonjol atau dominan. Sama ada parti itu baru, lama, tua, muda, semua ada peluang. Ia bergantung kepada pendekatan masing-masing… Di Perak, kita ada sasaran yang akan diputuskan kelak,” katanya yang telah diangkat sebagai bakal presiden PBM.Zuraida juga berkata PBM berpeluang merebut tempat di hati pengundi kerana parti itu antaranya bersifat pelbagai bangsa, memperjuang hak wanita serta mengutamakan isu pendidikan dan ekonomi.


Pendakwaan tarik balik surat mohon mahkamah utamakan kes Zahid

Pihak pendakwaan dalam kes Ahmad Zahid Hamidi menarik balik surat yang dihantar kepada hakim perbicaraan Collin Lawrence Sequerah supaya memberi keutamaan kepada perbicaraan kes rasuah presiden Umno itu berbanding kes 1Malaysia Development Berhad (1MDB) Najib Razak.
Timbalan pendakwa raya Abdul Malik Ayob yang mengemukakan permohonan itu memberitahu mahkamah bahawa perkara tersebut kini sudah selesai dengan mengambil kira penarikan balik surat berkenaan.
“Oleh itu tiada permohonan sedemikian di hadapan mahkamah ini. Kita teruskan dengan perbicaraan ini,” katanya sebelum bermulanya prosiding hari ini.
Pada ketika ini, hakim Sequerah berkata tiada sesiapa yang boleh menentukan kes apa yang harus diberi keutamaan di mahkamah.
Peguam Zahid, Hisyam Teh Poh Teik, kemudian bangun dan berkata surat itu boleh ditafsirkan sebagai memberi tekanan kepada mahkamah.
"Kami berharap perbicaraan ini akan dijalankan mengikut kedaulatan undang-undang," tegasnya.
Hakim Sequerah juga merupakan hakim perbicaraan dalam kes 1MDB Najib yang menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.
Surat kepada setiausaha hakim Sequerah dihantar petang semalam yang Malik menyatakan bahawa beliau diarah memberi keutamaan kepada kes Zahid yang kini di peringkat pembelaan dan salinan surat itu turut diserah kepada pasukan pembelaan Zahid.
Sejak petang semalam, surat itu tular di media sosial malah terdapat pihak mempertikaikan ketulenannya.
Perbicaraan kemudian bersambung apabila Zahid diperiksa semula oleh peguamnya Hamidi Mohd Noh.
Zahid membela diri atas 47 pertuduhan iaitu 12 kes pecah amanah, lapan rasuah dan 27 pengubahan wang haram membabitkan puluhan juta ringgit milik dana Yayasan Akalbudi.


Ringgit dibuka rendah berbanding dolar AS, cecah paras 4.6

Nilai ringgit turun berbanding dolar AS pagi ini, melepasi paras 4.6 apabila dolar Amerika Syarikat (AS) terus mengukuh berikutan jangkaan kenaikan kadar faedah di Amerika Syarikat (AS).
Pada 9 pagi, mata wang tempatan didagangkan pada 4.6090/6130 berbanding dolar AS daripada penutupan Rabu pada 4.5920/5950.
Ketua Ekonomi dan Kewangan sosial Bank Muamalat Malaysia Bhd Dr Mohd Afzanizam Abdul Rashid berkata pasaran ekuiti AS ditutup rendah semalam manakala hasil Perbendaharaan AS lebih tinggi, sekali gus menunjukkan aset tradisional terjejas teruk oleh kebuntuan mengenai hutang AS serta ketidaktentuan kenaikan kadar faedah oleh Rizab Persekutuan AS (Fed) pada masa hadapan.
Beliau berkata minit mesyuarat Jawatankuasa Pasaran Terbuka Persekutuan (FOMC) juga mencadangkan ahli-ahli agak bebelah bahagi tentang menaikkan kadar dasar, tetapi sebulat suara dalam keputusan mereka untuk terus menaikkannya sebanyak 25 mata asas dalam mesyuarat yang lalu.
Sementara di pasaran tempatan, Afzanizam berkata permintaan untuk ringgit agak lemah kerana peserta pasaran percaya Bank Negara Malaysia (BNM) telah hampir selesai dengan kenaikan Kadar Dasar Semalaman (OPR).
Justeru, ringgit didagangkan kebanyakannya rendah berbanding sekumpulan mata wang utama pagi ini.
Mata wang tempatan meningkat berbanding yen Jepun pada 3.3056/3087 dari 3.3148/3172 pada penutupan Rabu tetapi lemah berbanding pound Britain kepada  5.6981/7031 daripada 5.6877/6914 dan turun berbanding euro kepada 4.9547/9590 daripada 4.9470/9502 semalam.
Ringgit juga didagangkan kebanyakannya lebih rendah berbanding mata wang Asean lain.
Mata wang tempatan melepasi paras terendah dua dekad berbanding dolar Singapura pada 3.4131/4163 daripada 3.4091/4115 pada penutup Rabu, susut berbanding rupiah Indonesia kepada 309.2/309.7 daripada 308.1/308.5 semalam dan turun berbanding peso Filipina kepada 8.26/8.28 daripada 8.23/8.24 sebelumnya.
Bagaimanapun, ringgit mengukuh berbanding baht Thailand pada 13.2897/3066 daripada 13.2924/3073 semalam.


Amaran hujan berterusan di 6 negeri hingga Isnin

Jabatan Meteorologi Malaysia (MetMalaysia) mengeluarkan amaran hujan berterusan di enam negeri yang dijangka berlaku sehingga Isnin ini.
Hujan tahap buruk sepanjang hari ini dijangka berlaku di Terengganu melibatkan kawasan Hulu Terengganu, Marang, Dungun dan Kemaman, di Pahang (Kuantan, Pekan dan Rompin) dan Johor (Kluang, Mersing, Kulai, Kota Tinggi dan Johor Bahru).
Sementara hujan berterusan tahap waspada untuk tempoh sama, diramal berlaku di seluruh Kelantan, dan beberapa kawasan di Terengganu iaitu Besut, Setiu, Kuala Nerus dan Kuala Terengganu), manakala Pahang (Jerantut dan Maran) dan Johor (Segamat, Batu Pahat dan Pontian).
Keadaan cuaca sama dijangka berlaku di Sarawak iaitu Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) serta Limbang bermula esok hingga Sabtu ini.
Di Sabah pula, hujan berterusan tahap waspada dijangka berlaku bermula esok hingga Isnin di kawasan pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Kudat) serta Labuan.


Arab Saudi sambut delegasi Iran, Syria ketika negara Asia Barat bersedia pulih hubungan

Arab Saudi menjadi tuan rumah delegasi utama dari Iran dan Syria semalam ketika negara-negara Teluk bersiap sedia untuk menjalin semula hubungan diplomatik selepas terjejas sejak sekian lama.
Hanya beberapa jam selepas media Iran melaporkan delegasinya telah mendarat di Riyadh, Arab Saudi mengumumkan ketibaan menteri luar Syria di Jeddah – lawatan pertama seumpamanya sejak perang saudara meletus pada 2011.
Kementerian Luar Arab Saudi dalam satu kenyataan berkata Menteri Luar Syria Faisal Mekdad bertemu dengan rakan sejawatannya dari Arab Saudi dan membincangkan "langkah yang perlu untuk mencapai penyelesaian politik yang lengkap kepada krisis Syria".
Menurut kenyataan itu, matlamatnya adalah untuk mencapai "perdamaian nasional dan... membawa kembali Syria ke pangkuan Arab dan meneruskan peranan utamanya di dunia Arab".
Kedua-dua diplomat itu juga mengesahkan bahawa beberapa langkah akan diambil untuk menyambung semula perkhidmatan konsular.
Mereka juga mengumumkan rancangan untuk menyambung semula penerbangan antara kedua-dua negara.
Dengan presiden Iran juga dijangka berada di Arab Saudi tidak lama lagi, dengan keyakinan semakin ketara untuk negara Teluk memulihkan hubungan mereka.
Malah, Arab Saudi akan mengadakan rundingan dengan pemberontak Huthi Yaman minggu ini dalam usaha untuk menamatkan pertempuran di sana.
"Pemimpin Iran dan Syria berada di Arab Saudi pada hari yang sama. Itu benar-benar gila dan tidak dapat dibayangkan beberapa bulan lalu," kata seorang diplomat Arab yang berpangkalan di Riyadh kepada AFP.
Wakil sembilan negara Arab akan bertemu di Jeddah esok bagi berbincang untuk membenarkan Presiden Syria Bashar al-Assad menghadiri sidang kemuncak Liga Arab bulan depan.
Sebelum itu, Menteri Luar Syria Faisal Mekdad akan bertemu rakan sejawatannya dari Arab Saudi untuk membincangkan "usaha mencapai penyelesaian politik kepada krisis Syria yang memelihara perpaduan, keselamatan dan kestabilan Syria", menurut Kementerian Luar Arab Saudi.
Terdahulu, Tehran mengumumkan ketibaan delegasi Iran di Riyadh untuk membuka laluan kepada misi diplomatik selepas tujuh tahun terputus hubungan.
Lawatan itu dibuat selepas delegasi Arab Saudi melakukan lawatan yang sama ke ibu negara Iran, dan susulan pertemuan bersejarah di China antara menteri luar kedua-dua kerajaan yang memberi komitmen untuk membawa kestabilan di wilayah bergolak itu.
"Delegasi Iran akan mengambil langkah yang perlu untuk membuka semula kedutaan di Riyadh dan konsulat jeneral di Jeddah serta aktiviti wakil tetap Iran dalam Pertubuhan Kerjasama Islam (yang berpangkalan di Jeddah)," kata Jurucakap Kementerian Luar Iran Nasser Kanani dalam satu kenyataan.
Presiden Iran Ebrahim Raisi telah dijemput ke Arab Saudi, menurut Tehran.
Ia merupakan lawatan pertama seorang presiden Iran ke Arab Saudi sejak Mahmoud Ahmadinejad menghadiri mesyuarat serantau di Mekah pada 2012.


Rahman Dahlan berfikiran sempit

Nampaknya, Abdul Rahman Dahlan ini menulis dalam skop yang sempit.Melihat dan berfikir terkepung dalam konteks negara Sabah (merdeka sebelum menyertai Malaysia).Beliau gagal melihat dalam kepentingan seluruh Malaysia.Mengapa melihat Bersatu sebagai musuh?Sepatutnya melihat Bersatu sebagai rakan di dalam kerajaan Perikatan Nasional (PN).Mengapa melihat kejayaan kerajaan PN dalam menghadapi kemelut sekarang hanya menguntungkan Muhyiddin semata-mata?Mengapa tidak mentafsirkan, kejayaan itu adalah milik bersama komponen di dalam kerajaan PN?Bukankah dengan kejayaan itu nanti, adalah menjadi modal untuk dijualkan kpd rakyat semasa Pilihan Raya Umum ke-15 (PRU15)?Biarpun, parti-parti komponen ada produk jualan mereka, seperti Umno dengan Melayu dan Raja.PAS menjual produk Islam ala PAS.Berfikiran sempit yang diselaputi kepentingan diri seperti itu, akan merugikan dan melemahkan parti serta kerajaan.Memang ramai pemimpin Umno yang berfikiran seperti beliau, kerana tewas semasa PRU14.Sekiranya kerjasama antara Barisan Nasional (BN)-PN kekal, maka mereka tidak akan dapat bertanding pada PRU15 nanti di kerusi yang mereka tewas dalam PRU14.Rahman nampaknya lebih suka menembak rakan sendiri daripada menembak musuh.Ini perhitungan dari pemikiran yang bercelaru lagi tersesat di rimba nafsu.Atau boleh dikatakan seperti bidalan, “membaling batu dari dalam rumah kaca”.Beliau tidak menyedarikah, bahawa Muhyiddin melantik seorang timbalan perdana menteri dari Umno dan terus mengekalkan seorang dari empat menteri kanan dari Umno.Tidakkah itu sebagai petunjuk, bahawa Umno akan mewarisi jawatan perdana menteri, sekiranya apa-apa berlaku terhadap Muhyiddin?Nampaknya, Rahman kurang arif terhadap sejarah perjalanan dan usia parti di Malaysia, tegasnya di Semenanjung.Parti di Semanjung, menjadi asas kepada pembentukan kerajaan Malaysia.Sekiranya beliau arif tentang politik Malaysia, tentulah dia tidak melihat Bersatu sebagai musuh, yang perlu diperangi pada masa ini.Lebih-lebih lagi semasa kerajaan bergelut memerangi musuh utama iaitu Covid-19.Politik Malaysia membuktikan, bahawa parti-parti yang tiadaa “state base”, akhirnya akan berkubur dan tercampak ke tong sampah sejarah.Banyak contohnya, Berjasa, Semangat 46 dan lain-lain.Termasuk PPP dan Gerakan yang sudah nyawa-nyawa ikan.Sedangkan PPP pada suatu masa di bawah DR dan SP Sinavagam sangat berpengaruh di Perak.Gerakan mendapat Pulau Pinang sejak 1969 dan tumbang pada 1998.Memang benar, bahawa DAP sebelum mendapatkan Pulau Pinang sebagai state base, dapat bertahan dari 1969 hingga menguasai negeri itu pada 2008.Mengapa begitu?Sebenarnya, DAP punyai “base” di bandar-bandar besar, itu juga seolah-olah state base DAP.Biarpun Bersatu mendapat kerusi ketua menteri Sabah, tapi Sabah bukan state base kepada Bersatu.Semasa pilihan raya negeri Sabah baru-baru ini Bersatu hanya memenangi 11 kerusi.Jadi Bersatu sebenarnya lebih lemah kalau dibandingkan dengan Umno Sabah yang memenangi 14 kerusi.Bersatu sebagai rakan di dalam kerajaan tidak perlu digempur.Bersatu tiada kekuatan sebenarnya.Sebagai sebuah parti, ianya bukan sahaja tidak punyai akar tunjang, malah akar serabut pun belum selilit batang.Kekuatan Bersatu sekarang, hanyalah pada kuasa yang ada pada Muhyiddin.Bila Muhyiddin melepaskan jawatannya nanti, maka secara automatik, Bersatu akan menjadi lemah.Apatah lagi di dalam Bersatu ada golongan Ansar dan Muhajirin.Golongan Muhajirin pula terbelah dua.Satu kabilah daripada bekas Umno yang dipimpin bersama oleh Hamzah Zainudin dan Abdul Latiff Ahmad.Manakala satu kabilah lagi dari bekas PKR yang dipimpin oleh Mohamed Azmin Ali.Inilah bacaan-bacaan politik yang perlu ditelaah oleh Rahman, supaya fikiran bebalnya itu tidak tertulis, yang boleh membawa kerugian kepada kerajaan yang ada.Malah akan turut merugikan Umno pada masa hadapan.Saya menyebut Rahman Dahlan kerana difahamkan tulisan dari seorang ahli Majlis Tertinggi Umno yang tidak bernama itu adalah beliau.*Kamarazaman Yacob merupakan aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pembentangan belanjawan tahun depan diawalkan 7 Oktober

Rang Undang-Undang (RUU) Perbekalan (Belanjawan) 2023 akan dibentangkan di Dewan Rakyat pada 7 Oktober, kata Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar.
Wan Junaidi dalam satu kenyataan berkata belanjawan itu akan dibentang pada sesi sidang Mesyuarat Ketiga Penggal Kelima Parlimen Ke-14 (2022) yang bermula pada 3 Oktober ini.
Menurutnya, takwim sebelum ini sepatutnya bermula pada 28 Oktober hingga 15 Disember 2022 iaitu selama 31 hari bagi Dewan Rakyat dan 8 hingga 22 Disember bagi Dewan Negara, manakala takwim baru yang dicadangkan adalah pada 3 Oktober hingga 29 November 2022 bagi Dewan Rakyat iaitu selama 32 hari dan 21 November hingga 7 Disember 2022 bagi Dewan Negara.
"Perubahan ini berikutan terdapat keperluan untuk kerajaan meminda takwim Mesyuarat Ketiga ini bagi membolehkan pembentangan Rang Undang-Undang (RUU) Perbekalan (Belanjawan) 2023 dipercepatkan," katanya.
Selain itu, katanya ia bagi membolehkan pembentangan RUU Perbekalan Tambahan 2022 dan RUU Tanggungjawab Fiskal dibentangkan sebaik RUU Perbekalan (Belanjawan) 2023 diluluskan di Dewan Rakyat.
Beberapa laporan media dalam talian hari ini menyebut Bajet 2023 akan dibentangkan awal iaitu pada 7 Oktober, yang sebelum ini dijadualkan pada 28 Oktober.
Wan Junaidi berkata Perdana Menteri Ismail Sabri Yaakob menggunakan kuasa di bawah Peraturan Mesyuarat 11(2) Peraturan-Peraturan Majlis Mesyuarat Dewan Rakyat untuk meminda tarikh takwim baharu dari 26 Oktober 2022 dan diawalkan kepada 3 Oktober tahun ini.


Belanjawan 2021, satu pandangan yang dilupakan

Pembentangan belanjawan negara merupakan satu saat yang ditunggu-tunggu oleh seluruh rakyat Malaysia tanpa mengira usia dan bangsa.Ini kerana, setiap kali belanjawan dibentang rakyat dapat mengetahui anggaran perbelanjaan dan perancangan kerajaan pada tahun mendatang.Tidak kurang juga, beberapa peruntukan dan pemberian yang dapat mensejahterakan kehidupan rakyat.Belanjawan 2021 telah selamat dibentang oleh Menteri Kewangan, Tengku Zafrul Aziz pada 6 November di Dewan Rakyat.Bertemakan “Teguh Kita, Menang Bersama” belanjawan ini dilihat berfokuskan kepada empat perkara iaitu menjaga kebajikan rakyat, memacu pertumbuhan ekonomi, melestarikan kehidupan, dan memantapkan penyampaian perkhidmatan awam.Berdasarkan belanjawan yang diumum, negara dianggarkan akan berbelanja sebanyak RM322.5 billion pada tahun depan di mana RM236.5 bilion telah diperuntukkan untuk perbelanjaan operasi, RM 69 bilion pula untuk perbelanjaan pembangunan dan RM17 bilion untuk perbelanjaan khas iaitu dana untuk mengekang pandemik Covid-19 serta RM2 billion sebagai simpanan luar jangka.Menteri kewangan juga mengunjurkan defisit fiskal pada kadar 5.4% berbanding 6.0% pada tahun ini.Ia dilihat sebagai belanjawan yang menyeluruh oleh sesetengah pihak di sebalik terdapat kritikan dan kecaman.Dari sudut positifnya, belanjawan ini dilihat membantu masyarakat B40 untuk meneruskan kehidupan di dalam situasi pandemik yang mencabar ketika ini.Ini dapat dibuktikan menerusi pengenalan insentif berupa Baucar Perlindungan Tenang berjumlah RM50  untuk produk termasuk takaful hayat dan perlindungan diri.Selain itu, insentif Bantuan Sara Hidup (BSH) dilihat dijenamakan semula kepada Bantuan Prihatin Rakyat (BPR) dan kadarnya juga disemak semula bagi membolehkan golongan ini kekal menjalani kehidupan dalam keadaan yang selesa.Kerajaan juga dijangka memperkenalkan Program Jaringan Prihatin iaitu program berupa kredit telekomunikasi sebanyak RM180 seorang bertujuan untuk langganan internet atau kos telefon bimbit.Bagi memudahkan rakyat berbelanja, kerajaan juga menurunkan kadar cukai kepada 1 mata peratusan, menangguhkan ansuran bulanan selama 3 bulan dan memudahkan proses permohonan bantuan bayaran balik kepada golongan M40 serta pengurangan kadar caruman KSWP pekerja dari 11% kepada 9%.Ia dilihat sebagai belanjawan yang menyeluruh oleh sesetengah pihak di sebalik terdapat kritikan dan kecaman.Penurunan kadar cukai pendapatan ini dijangka memanfaatkan 1.4 juta pembayar cukai.Bagi menggalakkan rakyat bekerja dan mengurangkan kadar pengangguran, kerajaan akan melaksanakan beberapa inisiatif antaranya program KPT-PACE iaitu graduan baru akan ditawarkan baucar sebanyak RM3,000 seorang bagi mengambil kursus sijil professional.Pengambilan sijil profesional ini dilihat akan memberi daya tambah baharu serta kemahiran baharu kepada graduan universiti.Selain itu, RM700 juta disediakan untuk melaksanakan program Mystep yang akan menyediakan peluang pekerjaan secara kontrak dalam sektor awam dan swasta.Bagi memperkasa usahawan bumiputera pula, RM1.3 bilion dan RM750 juta disediakan untuk melaksanakan pelbagai program seperti pembangunan profesional, dana kemakmuran bumiputera dan bagi meningkatkan nilai pegangan usahawan bumiputera dalam sektor hartanah terutama melibatkan pembangunan komersial atas tanah rizab Melayu.Belanjawan itu juga dilihat menghargai jasa penjawat awam dan petugas barisan hadapan kerana berkhidmat untuk negara dalam situasi yang sukar ini.Bantuan khas kewangan sebanyak RM600 disediakan kepada kakitangam awam gred 56 ke bawah serta bantuan khas sebanyak RM500 disediakan kepada petugas barisan hadapan (frontliners).Diharapkan agar pengumuman ini dapat melegakan hati mereka sepanjang berkhidmat kepada negara.Di sebalik pengumuman positif seperti yang disebut di atas, belanjawan ini juga dilihat tidak dapat mengelakkan kecaman dan kritikan dari semua pihak bermula dari ahli politik hinggalah ke mahasiswa.Mahasiswa dilihat kurang senang dan kurang berpuas hati apabila bantuan seperti baucar buku dan beberapa inisiatif lain tidak kelihatan di dalam belanjawan kali ini.Walaupun inisiatif pinjaman komputer riba disediakan, namun, ia disertai juga dengan faedah pinjaman sekaligus dilihat akan membebankan mahasiswa yang tidak mempunyai pendapatan tetap dan tahap kewangan yang minimum.Beberapa pihak persatuan yang memperjuangkan mahasiswa juga turut mendesak kerajaan agar menyediakan bantuan capaian internet yang maksimum bagi membolehkan mereka melakukan pelajaran dengan selesa walau dalam keadaan jarak jauh dan secara dalam talian.Pengenalan semula agensi propaganda kerajaan seperti Jabatan Hal Ehwal Khas (Jasa) dan disertai dengan peruntukan yang lebih besar juga telah menjemput kecaman dan kritikan warga netizen dan ahli politik kepada pihak kerajaan.Pewujudan semula agensi ini sewaktu pandemik melanda dilihat kurang sesuai ditambah pula dengan peruntukan sebanyak RM81 juta dilihat tidak munasabah.Peranan Jasa juga dijangka akan bertindih dengan peranan jabatan sedia ada seperti Jabatan Penerangan Malaysia (JaPen).Sewaktu membahaskan belanjawan 2021 di Dewan Rakyat, Ketua Pembangkang Anwar Ibrahim meminta kerajaan agar mengkaji semula peruntukan ini dan hapuskan sajalah sekiranya boleh.Pengeluaran caruman akaun 1 Kumpulan Wang Simpanan Pekerja (KWSP) juga merupakan satu perkara yang betul di dalam situasi sekarang, namun, pakar-pakar  ekonomi sebulat suara merasa bimbang dan ditakuti ia akan memberi kesan negatif untuk jangka masa panjang kepada pencarum KWSP tersebut terutama untuk menghadapi hari-hari selepas bersara daripada perkhidmatan masing-masing.Walaupun begitu, kita semua berharap agar perbahasan Belanjawan 2021 ini dapat dibahas secara saksama dan dapat menghasilkan keputusan yang tuntas kepada negara.Segala peruntukan yang baik dan menyokong pertumbuhan semula negara wajar disokong semua pihak manakala peruntukan yang dilihat merapu dan tidak sepatutnya diadakan wajarlah ditolak semua pihak.Belanjawan ini penting kerana ia belanjawan yang seharusnya memacu semula negara selepas terkesan dengan wabak dan pandemik covid-19.Sekiranya ditanyakan kepada penulis, adakah ini belanjawan yang terbaik dan menyeluruh? Mengikut semua perkara yang diulas di atas, saya masih sangsi untuk menjawab YA.Penulis merupakan penyelidik di Institut SHIELD, sebuah badan pemikir bebas yang memfokuskan kepada pembentukan dan penyelidikan dasar dan polisi.* Tulisan ini merupakan pandangan penulis yang tidak semestinya mencerminkan pendirian MalaysiaNow.


Najib, Anwar kongsi idealisme, baik untuk negara, kata Zahid

Presiden Umno Ahmad Zahid Hamidi mengalu-alukan kombinasi idea daripada bekas perdana menteri, Najib Razak dan Presiden PKR Anwar Ibrahim dalam debat malam tadi untuk menjadi dasar negara.Zahid berkata, sekiranya kombinasi idea antara dua tokoh itu dapat diterjemahkan dalam pelaksanaan, ia dipercayai dapat menghapuskan soal “titik bengik” serta cabang dan ranting yang menghantui pemikiran rakyat pada masa hadapan.“Mereka merupakan dua sahabat lama tetapi berada di pentas yang berbeza,” katanya ketika ditemui pemberita selepas sesi debat secara langsung antara Najib dan Anwar malam tadi.“Dari segi idealisme, kedua-duanya mempunyai perkongsian idealisme, persoalan yang timbul adalah bagaimana menginterpretasi dan melaksanakannya.”Debat antara Najib dan Anwar itu dicetuskan oleh pertembungan di media sosial berkait isu Sapura Energy Bhd yang merupakan syarikat perkhidmatan minyak dan gas yang berdepan masalah kewangan.Bagaimanapun penganalisis mengatakan debat antara kedua tokoh itu hanya memberikan “perhatian tidak perlu” kepada Najib yang sudah disabitkan bersalah dalam kes penyelewengan RM42 juta dana SRC International.Mengulas lanjut, Zahid mencadangkan supaya wacana seperti itu diadakan lagi secara lebih kerap pada masa hadapan supaya dapat merungkaikan lebih banyak masalah.Katanya, perbahasan yang diadakan secara empat segment itu juga dilihat sebagai satu proses kematangan politik di negara.“Kita bukan hanya mahu merungkaikan permasalahan satu kumpulan tetapi yang lebih penting supaya rakyat dapat diberikan kefahaman biarpun tafsiran dan pandangan itu berbeza,” katanya.Zahid merupakan antara pemimpin Umno yang mempromosikan jajaran politik baru antara partinya dengan PKR.Ketika Anwar masih bersama Umno sebelum dipecat pada 1998, Zahid merupakan ketua pemuda yang bersekutu dengannya.MalaysiaNow sebelum ini pernah mendedahkan bagaimana Zahid dan Najib menulis surat kepada Yang di-Pertuan Agong bagi menyokong Anwar untuk menjadi perdana menteri.


Integriti, kredibiliti tidak diragui kriteria calon PN pada PRN Johor, kata Bersatu

Calon Perikatan Nasional (PN) bagi Pilihan Raya Negeri (PRN) Johor akan dipilih berdasarkan integriti dan kredibiliti yang tidak diragui serta mewakili pelbagai golongan, kata Ketua Penerangan Bersatu Wan Saiful Wan Jan.Beliau berkata PN bakal meletakkan calon daripada golongan belia, wanita dan ahli parti gabungan itu yang berpengalaman serta pemimpin dikenali.“Kami gabungkan dan adunkan calon-calon ini supaya dapat menjadi ‘tarikan’ kepada masyarakat,” katanya kepada pemberita selepas menghadiri Program Jelajah Penerangan Isu Semasa di Kampung Sri Lukut, Kluang malam tadi.Mengulas lanjut, Wan Saiful berkata bagaimanapun senarai calon masih dalam perbincangan dan akan diumumkan pada masa yang sesuai.“Tentang bilangan calon, kami terima cadangan daripada pemuda, wanita dan bahagian-bahagian PN. Semua ini dipertimbangkan dan kami pastikan yang dipilih adalah terbaik untuk berkhidmat kepada rakyat Johor,” katanya.Mengenai persiapan menghadapi PRN Johor, beliau berkata semua jentera PN sudah bersedia untuk bergerak membantu bakal calon dalam berkempen.PRN Johor bakal diadakan tidak lama lagi susulan pembubaran Dewan Undangan Negeri (DUN) itu pada 22 Jan lepas dan Suruhanjaya Pilihan Raya (SPR) dijangka mengumumkan tarikh pilihan raya berkenaan pada 9 Februari ini.


Kemiskinan kanak-kanak, sedarkah kita?

Kita tidak akan pernah dapat membayangkan apa kemiskinan boleh lakukan kepada seseorang. Penyanyi rap wanita terkenal di Amerika Syarikat Cardi B pernah berkongsi kisah silamnya yang terpaksa menjadi penari bogel di kelab malam demi mengisi perut. Bagaimanapun, kata Cardi B, dengan kerja itulah dia dapat menyelamatkan diri daripada terus duduk “dibela” oleh teman lelaki yang pendera dan melibatkan diri dalam nyanyian. Ketika itu, Cardi B masih di umur belasan dan awal 20 tahun. Di Malaysia, mungkin kisahnya tidak sama dengan Cardi B. Tetapi isunya sama, kemiskinan kanak-kanak. Apakah kemiskinan kanak-kanak? Kemiskinan kanak-kanak adalah kesusahan akibat kekurangan sumber kewangan, rohani dan emosi yang diperlukan untuk terus hidup, membangun dan berkembang maju menyebabkan mereka tidak dapat menikmati hak dan mencapainya dalam kehidupan. Kemiskinan kanak-kanak bukan satu fenomena yang baru. Sejak bertahun lamanya, kita disajikan dengan tajuk-tajuk berita mengenai kanak-kanak menjadi pengutip sedekah, pengemis, terlibat dengan kes mencuri dan terlibat dengan kegiatan kongsi gelap sejak di peringkat sekolah. Semua ini adalah contoh kesan-kesan daripada kemiskinan kanak-kanak. Tetapi, adakah kita sedar mengenainya? Kanak-kanak tidak pernah memikirkan tentang maruah dan harga diri. Apa yang penting untuk umur mereka adalah perut yang perlu diisi. Pandangan serong dan umpatan orang dewasa terhadap mereka tidak penting. Bukan sahaja penglibatan dalam jenayah, kemiskinan juga menarik nilai-nilai manusiawi dalam diri mereka. Beberapa hari lepas, saya berjumpa dengan seorang ibu berusia 27 tahun di sebuah kampung di Kota Bharu mahu dikenali sebagai Mek La. Dia menghabiskan masa mudanya dengan melahirkan dan membesarkan anak. Ketika rakan-rakan sibuk menduduki peperiksaan Penilaian Menengah Rendah (PMR), Mek La melangsungkan perkahwinan dengan suaminya yang berusi 29 tahun. Keluarganya tidak mempunyai wang untuk terus menyaranya di rumah. Apabila Mek La sudah meningkat dewasa dan akil baligh, dia “dipersiapkan” untuk mendirikan rumah tangga dengan lelaki pilihan keluarga. Harapan untuk hidup selesa selepas kahwin juga terkubur apabila keluarga yang baru dibina turut dihimpit kemiskinan. Suami yang tidak mempunyai kerja tetap dan bilangan anak yang ramai menambahkan lagi senarai keperluan barangan rumah. Kini, Mek La pada usia sebelum 30 tahun sudah mempunyai tujuh orang anak. Dia mengambil upah mengurut di rumah pada waktu siang. Kemiskinan juga menyebabkan dia tercicir dalam pendidikan. Mek La tidak mampu untuk membaca dan mengira, mengakibatkan dia tidak boleh bekerja. Lebih parah, Mek La tidak dapat “akses” kepada dunia. Berbeza pula dengan beberapa pemuda yang saya jumpa di bandar, kemiskinan “mencabar” mereka untuk menjadi penjenayah. Mereka mengaku terlibat dengan kegiatan penyeludupan dan pengedaran dadah untuk membantu sara keluarga. Dengan menyifatkan “tak buat kerja, tak makan”, mereka berani menanggung risiko yang berat dari segi undang-undang sekiranya diberkas. Kisah Mek La dan sekumpulan pemuda ini satu refleksi betapa rapuhnya seorang manusia dalam berdepan ujian. Ujian kemiskinan, kekurangan sumber rohani dan emosi boleh membawa seseorang hilang pertimbangan. Setiap kali membincangkan tentang kemiskinan, masyarakat seringkali mengaitkannya dengan kekurangan wang, ianya tidak tepat. Kemiskinan lebih daripada itu. Kita perlu fahami bahawa ia juga mengenai taraf hidup dan pelbagai jenis lagi kekurangan. Mungkin pada perbincangan dan forum kemiskinan seterusnya, pakar dan panel boleh mengingatkan masyarakat bahawa golongan miskin terperangkap dalam realiti sosial. Dan ini juga menentukan pilihan hidup dan peluang untuk memajukan diri. Di seluruh dunia, norma sosial telah dibina oleh golongan elit dan atasan. Sesebuah keluarga bukan miskin atas sebab tidak cukup duit, mereka miskin kerana norma ini tidak boleh melayani mereka. Jika kita terlambat dalam membuat perancangan dalam membasmi kemiskinan kanak-kanak, negara bakal menggunakan banyak tenaga kerja dan perbelanjaan untuk menanganinya. Seperti di Britain, pada September tahun lalu dilaporkan negara tersebut sudah membelanjakan sebanyak £38 bilion setahun untuk “merawat” keluarga kanak-kanak miskin tegar dengan 15% daripadanya digunakan khusus bagi membaiki akhlak dan pemulihan. Selepas pandemik Covid-19 yang melanda dunia, dijangka lebih banyak keluarga bertukar status hidup. Daripada kelas menengah kepada bawahan, kaya kepada miskin. Dan kanak-kanak turut merasai kesannya. Mereka mungkin tidak bijak untuk berbicara mengenai kemiskinan seperti orang dewasa bercakap mengenainya di pentas gah televisyen. Namun, boleh jadi, mereka sememangnya faham keadaan yang sedang berlaku di sekeliling mereka.


Presiden Umno kawal parti, bukan PM, Muhyiddin beri amaran berhubung kluster mahkamah

Muhyiddin Yassin hari ini memberi amaran walaupun Ismail Sabri Yaakob adalah perdana menteri yang menggantikan beliau namun yang menguasai Umno adalah presiden parti itu.“Apabila Parlimen dibubarkan, yang berkuasa menentukan calon yang akan bertanding dan mengetuai parti dalam pilihan raya adalah presiden, bukan perdana menteri.“Jika parti mereka menang dalam pilihan raya, lazimnya yang akan diangkat menjadi perdana menteri adalah presiden parti. Jika ini berlaku, maka lengkaplah perancangan kluster mahkamah. Mereka akan kembali berkuasa dan selesailah masalah mereka.“Jadi siapa sebenarnya pengkhianat? Saya atau mereka?” soal bekas perdana menteri itu dalam satu kenyataan hari ini.Menurut Muhyiddin, kluster mahkamah sedang berusaha untuk kembali berkuasa demi menyelesaikan masalah yang sedang dihadapi mereka.Katanya, mereka berusaha untuk menumbangkan pentadbiran yang diketuai beliau sebagai perdana meneteri selepas enggan untuk campur tangan dalam kes mahkamah yang dihadapi kumpulan itu.Dalam pada itu, beliau mengakui menerima sokongan daripada kumpulan kluster mahkamah namun beliau tidak pernah berkempen untuk menjadi perdana menteri namun dilantik Yang di-Pertuan Agong sebagai ketua kerajaan melalui peruntukan Perlembagaan Persekutuan selepas menerima sokongan majoriti ahli Parlimen termasuk sekumpulan ahli Parlimen dari Umno.“Ya, saya jadi perdana menteri kerana disokong oleh ahli-ahli Parlimen termasuk daripada kluster mahkamah.“Saya tidak minta untuk jadi perdana menteri. Saya tidak pernah berkempen pun untuk jadi perdana menteri.“Saya hanya mengikut apa yang diperuntukkan dalam Perlembagaan Persekutuan. Apabila saya mendapat sokongan majoriti Ahli-ahli Parlimen, saya dilantik oleh Yang di-Pertuan Agong sebagai perdana menteri. Maka sahlah pelantikan saya itu.”Namun, katanya, beliau tersedar sokongan yang diberikan mereka mempunyai rancangan lain memetik pepatah “ada udang di sebalik batu.”Beberapa hari sebelum pelantikan beliau sebagai perdana menteri, kluster mahkamah bertemu dengannya merayu supaya campur tangan dalam kes mereka supaya dibebaskan.“Walaupun saya tahu kedudukan saya sebagai perdana menteri bergantung kepada sokongan mereka, saya katakan tidak kepada mereka kerana saya tidak mahu mengkhianati sumpah dan amanah jawatan saya sebagai perdana menteri.“Sejak dari itulah bermulanya gerakan kluster mahkamah ini untuk menjatuhkan saya.”Kluster mahkamah merujuk sekumpulan ahli Parlimen Umno termasuk bekas perdan menteri Najib Razak dan presiden parti Ahmad Zahid Hamidi yang kini berdepan pelbagai pertuduhan jenayah di mahkamah.Beliau turut menambah, kumpulan itu masih lagi tidak berpuas hati ekoran kegagalan mereka untuk bebas daripada pertuduhan jenayah.Muhyiddin berkata, antara usaha kumpulan itu untuk kembali memegang tampuk pentadbiran kerajaan ialah dengan menumbangkan kerajaan-kerajaan negeri dengan mencetuskan pilihan raya negeri (PRN).“Apabila diadakan pilihan raya dan jika parti mereka menang, kepimpinan parti yang diterajui oleh kluster mahkamah akan dilihat semakin kuat dan berpengaruh.”MalaysiaNow sebelum ini melaporkan kem Zahid dalam Umno sedang merancang untuk mencetuskan siri PRN sebelum menghadapi pilihan raya umum (PRU) yang dijangka akan diadakan pada Julai depan.Menurutnya, strategi tersebut bermula selepas BN menang PRN Melaka tahun lalu.“Kerana itu kumpulan ini telah merancang pembubaran Dewan Undangan Negeri Johor untuk diadakan PRN Johor.“Mereka memilih Johor kerana Johor dikatakan negeri kubu kuat Umno. Jika parti mereka menang PRN Johor, mereka akan mendesak perdana menteri untuk membubarkan Parlimen supaya PRU pula dapat diadakan.“Hanya satu cara untuk mengalahkan kluster mahkamah iaitu dengan memastikan BN kalah dalam PRN Johor,” kata Muhyiddin.


Agihan kerusi PN 80% siap untuk hadapi PRN, kata Hadi

Persediaan Perikatan Nasional (PN) bagi menghadapi enam Pilihan Raya Negeri (PRN) termasuk pengagihan kerusi telah siap 80 peratus.
Timbalan Pengerusi PN Abdul Hadi Awang berkata perbincangan berkenaan telah diadakan bersama parti-parti komponen dalam gabungan semasa menghadapi Pilihan Raya Umum Ke-15 (PRU-15) lepas.
"Persediaan untuk menghadapi PRN serta pembahagian kerusi Dewan Undangan Negeri (DUN) menjadi asas perbincangan kami pada masa itu.
“Boleh dikatakan 80% telah siap dan seterusnya kami akan perhalusi strategi untuk menghadapi PRN," katanya dalam sidang media di ibu pejabat Gerakan Pulau Pinang malam tadi.
Terdahulu Hadi yang juga presiden PAS mengadakan sesi dialog bersama pemimpin Gerakan termasuk Pengerusi Gerakan pusat  Dominic Lau dan Pengerusi Gerakan Pulau Pinang Oh Tong Keong.
Enam negeri yang akan mengadakan PRN tahun ini adalah Kedah, Pulau Pinang, Selangor, Negeri Sembilan, Kelantan dan Terengganu.
Mengulas mengenai sesi dialog berkenaan, Hadi berkata ia bertujuan merapatkan hubungan antara parti itu dengan Gerakan serta memberi maklumat tepat kepada masyarakat khususnya yang bukan Islam termasuk isu Islamofobia.


Anwar arah Lembaga Pengampunan tangguh dulu fail Najib, dakwa Khairy

Pemimpin Umno yang dipecat Khairy Jamaluddin berkata, peningkatan kritikan daripada veteran utama parti itu terhadap sekutu dalam kerajaan ketika ini boleh dikaitkan dengan ketidaksabaran mereka terhadap nasib bekas perdana menteri Najib Razak.
Khairy berkata Anwar Ibrahim nampaknya semakin tersepit, malah cuba melengahkan masa bagi mengelakkan pergaduhan antara penyokong Pakatan Harapan (PH) dan Najib yang mengharapkan beliau dibebaskan melalui proses mendapatkan pengampunan diraja yang melibatkan perdana menteri.
“Apa yang saya difahamkan ialah mereka cuba melengah-lengahkan masa. Mereka tak nak buat keputusan, mereka telah memberi arahan kepada Lembaga Pengampunan 'jangan bawa fail itu dulu' dengan guna apa-apa alasan.
“Mungkin ini adalah tanda-tanda ketidaksabaran penyokong ‘Bossku’,” kata Khairy dalam edisi terbaru podcast bersama bekas ketua penerangan Umno, Shahril Hamdan dengan menggunakan gelaran terhadap Najib oleh penyokongnya.
Ini berlaku susulan pertikaian antara pemimpin Umno Johor Puad Zarkashi dan setiausaha agung Asyraf Wajdi Dusuki, selepas speaker Dewan Undangan Negeri (DUN) Johor itu menyerang Rafizi Ramli dari PKR yang gagal menguruskan portfolio ekonominya dengan baik.
Beberapa pemimpin Umno lain, termasuk Shahrir Samad dan Ahli Majlis Tertinggi Nur Jazlan Mohamed, juga secara terbuka mempersoalkan pemimpin PH, yang nampaknya muncul tanda-tanda ketegangan dalam parti Melayu itu selepas enam bulan berganding bahu dengan musuh lamanya bagi membentuk kerajaan.
Najib, yang disabitkan pada 2020 atas tuduhan pecah amanah, pengubahan wang haram dan salah guna kuasa ke atas dana SRC International, mula menjalani hukuman penjara 12 tahun pada Ogos tahun lalu.
Mac lalu, Mahkamah Persekutuan menolak semakan kehakiman terhadap sabitan dan hukumannya, yang mendorong desakan oleh penyokongnya dalam Umno untuk mendapatkan pengampunan diraja.
Pada April, Anwar mengakui beliau akan menjadi sebahagian daripada Lembaga Pengampunan yang ditugaskan untuk memutuskan pengampunan Najib.
Bagaimanapun, tidak lama selepas itu wujud perdebatan mengenai peranan perdana menteri dalam mendengar permohonan pengampunan, selepas penyokong PH berkata ia adalah budi bicara Agong.
Peguam kanan Zainur Zakaria, yang pernah menjadi sebahagian daripada pasukan pembelaan Anwar berkata, Agong dijangka bertindak atas nasihat Lembaga Pengampunan.
"YDPA (Agong) tidak bertindak sebagai mahkamah mengkaji semula keputusan yang telah dibuat oleh mahkamah," kata Zainur, sambil menambah Anwar akan menjadi sebahagian daripada proses membuat keputusan untuk menasihati Agong sama ada Najib perlu diberikan pengampunan atau tidak.
Beberapa penganalisis memberi amaran bahawa tawaran baru untuk pengampunan diraja terhadap Najib boleh menimbulkan masalah kepada kerajaan campuran Anwar yang dibentuk tahun lepas selepas Presiden Umno Ahmad Zahid Hamidi memberi komitmen dengan membawa sokongan 26 ahli Parlimen dari partinya menyokong pemimpin PKR itu bagi dilantik sebagai perdana menteri.
Mereka juga menegaskan pengaruh Najib dalam Umno lebih kuat berbanding Zahid, dan proses pengampunan akhirnya akan menjejaskan presiden Umno itu.
'Orang sama di sebalik kejatuhan Muhyiddin'
Khairy berkata Anwar dan Zahid cuba mengelak daripada membuat keputusan mengenai perkara itu.
“Sebab jika mereka panggil mesyuarat Lembaga Pengampunan, dan memberi nasihat kepada yang Yang di-Pertuan Agong supaya pengampunan itu perlu diberi, itu akan mengundang reaksi negatif di kalangan sebahagian rakyat terutama penyokong Pakatan Harapan.
“Kalau mereka memberi nasihat kepada Agong untuk tidak memberi pengampunan, itu akan mengundang reaksi di kalangan orang Umno dan penyokong kuat Bossku.”
Sementara itu, Shahril berkata pemimpin Umno yang mengkritik sekutu baru mereka daripada PH adalah “dibintangi oleh watak-watak sama” dalam menjatuhkan Muhyiddin Yassin pada 2021, apabila ahli Parlimen yang bersekutu dengan Najib dan Zahid menarik balik sokongan mereka kepada presiden Bersatu itu.
“Saya tak mengatakan ia akan ikut trend yang sama, tapi ia yang harus dipantau,” kata Shahril, yang berkhidmat sebagai penasihat ekonomi kepada bekas perdana menteri Ismail Sabri Yaakob.


Peranan pemimpin, wakil rakyat ketika bencana melanda

Kontroversi melibatkan wakil rakyat daripada kedua-dua belah blok politik menjadi buah mulut rakyat ketika beberapa kawasan di Lembah Klang teruk ditenggelami banjir bulan lepas sekali gus menimbulkan persoalan mengenai peranan wakil rakyat ketika bencana melanda.Ahli Parlimen Hulu Langat Hasanuddin Mohd Yunus dikecam di media sosial apabila beliau berada di luar negara ketika kawasannya teruk terjejas akibat banjir.Beliau berada di Iran mewakili Malaysia menghadiri Sidang Pertubuhan Kerjasama Islam di Istanbul, Turki.Turut menerima tempias kemarahan rakyat ialah Adun Kota Kemuning, V Ganabatirau dan Ahli Parlimen Kuala Selangor, Dzulkefly Ahmad apabila dimarahi seorang pengundi di kawasannya yang mempersoalkan keberadaannya ketika banjir.Rata-rata pandangan rakyat bersifat sinis terhadap mereka yang bergelar wakil rakyat.Namun ada juga ahli politik dikecam kerana dilihat terlalu mencuba menampakkan diri melakukan tugas.Ahli Parlimen Muar Syed Saddiq Syed Abdul Rahman memuat naik gambarnya yang dipenuhi lumpur di sebuah kedai makan, manakala Menteri Pembangunan Wanita, Keluarga dan Masyarakat Rina Harun turut terkena tempias akibat “bencana” perhubungan awam ekoran tindakannya menggunakan “water jet” untuk membersihkan kawasan sebuah sekolah di Selangor.Penganalisis mengatakan fenomena ini tidak terhad di Malaysia semata-mata.Di Amerika Syarikat, bekas presiden George W Bush pernah dikritik apabila meninjau keadaan selepas taufan Katrina dalam sebuah pesawat pada tahun 2005.Pemikir politik tanah air, Chandra Muzaffar berkata, kehadiran pemimpin di lokasi bencana tidak dapat dielakkan apabila berlaku krisis besar.“Kita tidak boleh kata ‘ahli Parlimen jangan datang’ sekiranya ada bencana. Mereka pasti akan datang juga.“Di mana-mana di dunia, wakil rakyat akan datang ke lokasi bencana,” katanya kepada MalaysiaNow.Menurut Chandra, kehadiran wakil rakyat atau pemimpin tidak boleh menyukarkan kerja-kerja yang sedang dilakukan.Lawatan ahli politik ke kawasan bencana pula boleh diaturkan dengan cara dan kaedah yang sesuai.Chandra bagaimanapun tidak bersetuju dengan keghairahan sesetengah ahli politik yang menggunakan bencana sebagai “photo-op”.“Perkara publisiti ini tidak wajar digalakkan. Sekiranya rakyat dan pengundi buat tak endah, ia tidak akan berlaku. Jangan eksploit keadaan bencana. Ini bukan soal diri sendiri, tapi soal kesejahteraan rakyat,” katanya.Justeru, peranan penganjur dan koordinator amat penting dalam menguruskan kehadiran pemimpin di lokasi bencana.Bagi Zaid Ahmad dari jabatan pengajian kenegaraan dan ketamadunan Universiti Putra Malaysia, apa yang lebih signifikan yang boleh dilakukan oleh wakil rakyat bukanlah bergambar di depan kamera, sebaliknya mengemudi usaha koordinasi, dan mengarah jentera.“Pemimpin mempunyai pengaruh, mereka boleh menggerakkan massa dan sokongan dari pelbagai pihak dan syarikat swasta, di situlah kegunaan pengaru mereka, bukan pergi sembur air,” katanya kepada MalaysiaNow.“Macam sekarang, mangsa banjir perlukan air bersih, mana syarikat-syarikat penapis air yang membuat keuntungan selama ini? Itulah gunanya pengaruh pemimpin.”Zaid menjelaskan sendiri pengalamannya membantu mangsa banjir di Selangor bersama sepasukan sukarelawan baru-baru ini.Katanya, meskipun pasukan sukarelawan mempunyai tenaga manusia yang mencukupi, namun peralatan untuk mencuci rumah mangsa banjir tidak cukup.Namun, sekiranya pemimpin tidak turun padang, ia bakal mengundang persepsi yang buruk kepada wakil rakyat yang tidak “berlakon”.Untuk itu, Zaid berkata orang ramai juga perlu dididik untuk menukar tanggapan bahawa wakil rakyat perlu turun ke setiap rumah apabila berlaku bencana.“Menyantuni itu perlu, pergi jumpa dan beri sokongan moral, namun fokus wakil rakyat harus digunakan untuk menggembleng tenaga semua pihak.“Peranan mereka ialah menentukan semua agensi kerajaan menjalankan tugas masing-masing.”Kehadiran pemimpin katanya, mungkin diharapkan oleh masyarakat yang tidak terpelajar, namun bagi golongan terpelajar dan kelas menengah, isu ini tidak seharusnya timbul.


Menteri larang PUI, PUS dan kontak rapat hadir ke PPV

Bakal penerima vaksin yang berstatus individu dalam siasatan (PUI), kontak rapat pesakit Covid-19 atau individu dalam pengawasan (PUS) tidak dibenarkan hadir ke Pusat Pemberian Vaksin (PPV).Menteri Penyelaras Program Imunisasi Covid-19 Kebangsaan Khairy Jamaluddin berkata setakat ini pihaknya mendapati beberapa individu yang berstatus sedemikian hadir ke PPV, sedangkan mereka sepatutnya berada di rumah.Menurutnya, pihaknya akan menjadualkan semula vaksinasi bagi mereka yang berstatus sedemikian kerana individu berkenaan berisiko untuk menjangkiti orang lain.“Kita boleh periksa kita punya status risiko dalam MySejahtera, ia sentiasa dikemas kini. Kalau kontak rapat jangan datang (ke PPV),” katanya ketika ditemui dalam tinjauan beliau ke PPV Pusat Dagangan Dunia Kuala Lumpur (WTCKL) bagi vaksin AstraZeneca hari ini.Selain itu, beliau berkata bagi mereka yang tiada janji temu di MySejahtera juga tidak perlu hadir ke PPV untuk mencuba nasib mendapatkan vaksin kerana ia boleh menimbulkan kesesakan serta menimbulkan kawasan jangkitan Covid-19.Pada masa sama, Khairy turut menasihatkan mereka yang mempunyai janji temu penerimaan vaksin supaya hadir pada waktu yang ditetapkan atau 15 ke 30 minit awal sahaja bagi mengelakkan kesesakan.Ditanya mengenai keluhan beberapa pasangan suami isteri yang mempunyai janji temu penerimaan vaksin pada tarikh berlainan, sama ada boleh diselaraskan pada hari yang sama, Khairy berkata semuanya bergantung kepada kapasiti PPV.Beliau berkata sekiranya petugas di PPV mendapati ramai yang tidak hadir pada hari berkenaan, mereka mungkin akan menyuntik vaksin kepada pasangan yang hadir pada hari itu.“Atas dasar budi bicara PPV tetapi tolong, itu tidak bermakna anda boleh terus pergi (tanpa temu janji), itu sekiranya anda menemani suami atau isteri bukannya terus serbu PPV,” katanya yang juga menteri sains, teknologi dan inovasi.Sementara itu, beliau berkata pihaknya akan membuka lagi pendaftaran untuk mendapatkan vaksin AstraZeneca untuk penduduk di Lembah Klang serta beberapa negeri lain dan pengumuman berhubung berkara itu akan dilakukan pada minggu hadapan.Pada 2 Mei lepas, kerajaan membuka pendaftaran suntikan vaksin AstraZeneca secara sukarela dan terbuka bagi individu yang layak serta berumur 18 tahun dan proses suntikan vaksin itu bermula pada 5 Mei.


Jangkitan harian Covid-19 kembali melebihi 1,000 kes

Kes harian Covid-19 melepasi paras 1,000 pada 29 April, dengan 1,050 kes dilaporkan menjadikan jumlah kes yang dijangkiti di negara ini berjumlah 5,071,840.
Jumlah kes harian adalah berdasarkan 2,503 ujian yang dilaporkan, bermakna kadar jangkitan adalah sebanyak 15.5%.
Terdapat 600 pesakit turut dilaporkan sembuh, menjadikan jumlah keseluruhan kes sembuh kepada 5,020,529.
Ketika ini, 14,291 kes aktif direkodkan di mana 13,371 atau 93.6% daripadanya menjalani kuarantin kendiri.
Seramai 29 pesakit memerlukan rawatan di unit rawatan rapi (ICU) dengan 22 memerlukan bantuan pernafasan.
Tiada kematian dicatatkan, menjadikan jumlah keseluruhan korban akibat wabak itu kekal sebanyak 36,901 orang.


Taliban jamin tidak akan berdendam dengan penentang

Taliban berikrar dan menjamin mereka tidak akan “membalas dendam” kepada musuh selepas menguasai kembali Afghanistan.Pengumuman tersebut selepas pengasas bersama Taliban, Mullah Abdul Ghani kembali ke Afghanistan selepas 20 tahun diusir selepas Amerika Syarikat masuk ke negara itu.Jurucakap Taliban, Zabihullah Mujahid, berkata rejim Taliban kali ini adalah berbeza daripada rejim pada 1996-2001, yang terkenal melaksanakan hukuman rejam dan melarang percampuran wanita dan lelaki di tempat kerja.“Jika persoalan tentang ideologi, kepercayaan memang tidak berbeza.. namun berdasarkan pengalaman, kematangan dan pandangan, memang banyak berbeza.“Semua yang menentang kami akan diampuni dari ‘A hingga Z’. Kami tidak akan balas dendam,” kata Zabihullah kepada pemberita.Zabihullah berkata, sebuah kerajaan akan segera dibentuk tetapi tidak memberikan butiran lanjut, sebaliknya berkata sedia berunding dengan semua pihak.Katanya, mereka komited untuk membenarkan wanita bekerja, sesuai dengan prinsip Islam tanpa memberikan butiran lanjut.Jurucakap kumpulan itu di Doha, Suhail Shaheen, memberitahu Sky News Britain wanita tidak akan disyaratkan memakai burqa yang menutup seluruh wajah, namun tidak menjelaskan pakaian apa yang akan dibenarkan.Sementara itu, di Kabul, Taliban mengarahkan kakitangan kerajaan untuk kembali bekerja.Bagaimanapun penduduk kelihatan amat berhati-hati manakala hanya segelintir wanita dilihat berada di jalanan.Terdahulu, puluhan ribu penduduk Afghanistan dilaporkan berusaha keluar dari negara itu untuk menyelamatkan diri daripada pemerintahan kumpulan itu.Mereka bimbang dikenakan hukuman kerana sebelum ini berpihak kepada kerajaan yang mendapat sokongan negara Barat sejak dua dekad lalu.Sementara itu, jurucakap Jabatan Luar AS Ned Price berkata, pihaknya meminta Taliban berpegang kepada janji tersebut serta menghormati hak warga Afghanistan.


Tahun Agong tunjuk kuasa sebenarnya

Pertukaran kerajaan daripada Pakatan Harapan (PH) kepada Perikatan Nasional (PN), dan kegagalan kudeta pemimpin pembangkang untuk menjatuhkan kerajaan yang mempunyai majoriti tipis antara warna-warni dalam politik Malaysia sepanjang tahun 2020 ketika negara turut terjejas dengan wabak Covid-19.Dalam kekalutan yang berlaku, Yang di Pertuan Agong yang selama ini hanya dilihat sebagai simbol kepada pentadbiran negara, memainkan peranan yang signifikan dalam mendidik rakyat negara ini mengenai kuasa sebenar raja berperlembagaan daripada apa yang diajar dalam mana-mana buku teks sekolah.Semuanya bermula pada bulan Februari, ketika negara dikejutkan apabila Dr Mahathir Mohamad meletakkan jawatan sebagai perdana menteri, 22 bulan selepas mencipta sejarah memimpin gabungan pembangkang PH untuk menumbangkan pemerintahan selama enam dekad Barisan Nasional (BN) pada pilihan raya 2018.Berikutan itu krisis politik berlaku, dan negara dibiarkan tanpa kerajaan.Situasi politik yang tidak stabil ini menyaksikan Sultan Abdullah Sultan Ahmad Shah menggunakan sepenuhnya kedudukannya dalam Perlembagaan, dan ini jelas dapat dilihat apabila Agong mengunakan kuasa dimilikinya bagi mengisi kekosongan yang ditinggalkan Mahathir.Selama beberapa hari pada bulan Februari, Agong memanggil semua ahli-ahli Parlimen dan ketua-ketua parti politik untuk menemuramah sebelum memutuskan Muhyiddin Yassin mempunyai sokongan majoriti untuk dilantik sebagai perdana menteri.Penganalisis politik Kartini Aboo Talib mengakui peranan penting yang dimainkan oleh Raja Berperlembagaan di saat berlaku kemelut dalam badan eksekutif negara.Katanya peranan yang dimainkan oleh Agong dengan dibantu Majlis Raja-Raja sepanjang tempoh krisis berlaku menyedarkan parti-parti politik dan politikus di luar sana bahawa Raja Berperlembagaan adalah ketua negara Malaysia.“Parti-parti politik akan sentiasa bersaing demi kuasa dan kepentingan individu atau parti, dan adanya Agong membantu menyedarkan mereka bahawa kepentingan sebenar yang perlu dijaga dan mendapat perhatian adalah ‘rakyat’,” kata Kartini yang merupakan felow penyelidik kanan Institut Kajian Etnik (Kita) kepada MalaysiaNow.Katanya peranan yang dimainkan Agong kepada masyarakat, menunjukkan sistem Raja Berperlembagaan Malaysia memperbaharui kerelevanannya, dan ia adalah sesuatu yang boleh dibanggakan.Penganalisis politik Kartini Aboo Talib mengakui peranan penting yang dimainkan oleh Raja Berperlembagaan di saat berlaku kemelut dalam badan eksekutif negara.“Agong sebagai Raja Berperlembagaan adalah untuk menyedarkan ahli politik ‘stop politiking’ dan jalankan amanah yang dipertanggungjawabkan oleh rakyat kepada mereka sebagai wakil rakyat.”Majoriti tipisPeletakan jawatan Mahathir memberi jalan kepada pelantikan Muhyiddin sebagai perdana menteri, dan memimpin kerajaan PN yang terdiri daripada gabungan Bersatu, BN, PAS, Gabungan Parti Sarawak (GPS) dan parti-parti lain.Perubahan kepimpinan di peringkat persekutuan menyaksikan negeri-negeri dipimpin PH turut jatuh ke PN seperti Johor, Perak, Melaka, Kedah dan Sabah.Bagaimanapun PH masih mengekalkan penguasaan di negeri-negeri seperti Selangor, Pulau Pinang dan Negeri Sembilan.Walaupun mempunyai majoriti tipis di Dewan Rakyat, PN berjaya dalam ujian pertamanya di Parlimen dengan melantik Azhar Azizan Harun sebagai speaker bagi menggantikan Mohamad Ariff Md Yusof.Pada 22 September ketika kempen Pilihan Raya Negeri Sabah masih berjalan, Pengerusi PH Anwar Ibrahim mengumumkan beliau sudah mempunyai sokongan kukuh dan meyakinkan untuk menjadi perdana menteri dan kerajaan PN pimpinan Muhyiddin tumbang.Sultan Abdullah sekali lagi memainkan peranannya dalam Perlembagaan negara, dengan mengizinkan Anwar mengadap untuk membuktikan sokongan majoriti ahli Dewan Rakyat seperti didakwanya, walaupun beberapa bulan sebelumnya Agong memberi peringatan kepada ahli politik supaya tidak mencetuskan satu lagi krisis politik.Selepas gagal membuktikan dakwaannya, Anwar dan penyokongnya berusaha untuk mengagalkan Belanjawan 2021 menerusi undi percaya terhadap Muhyiddin, yang mana kegagalan dalam meluluskan belanjawan itu bererti kerajaan akan tumbang, dan akan memberi laluan kepada pilihan raya umum musim pandemik yang amat ditakuti.Kemungkinan berlakunya pilihan raya ketika Covid-19 masih berleluasa menimbulkan kegelisahan dalam kalangan orang ramai, terutama selepas pilihan raya negeri di Sabah menyebabkan lonjakan jangkitan yang melepasi angka 100,000 pada Disember.Jalan keluar menerusi Perlembagaan adalah dengan mengisytiharkan darurat bagi menangguhkan pilihan raya daripada diadakan.Sekali lagi, Agong menjadi tumpuan negara.Pada 25 Oktober, Agong memutuskan pengisytiharan darurat tidak diperlukan selepas mengadakan perbincangan dengan Majlis Raja-Raja.Tetapi daripada memperlihatkan ia sebagai satu tamparan kepada kerajaan pimpinan Muhyiddin yang membuat cadangan itu, Agong bersifat diplomatik dengan memuji perdana menteri di atas usaha yang dilakukan dalam memerangi pandemik Covid-19.“Oleh itu, Yang di Pertuan Agong ingin memberi peringatan kepada ahli politik untuk menghentikan semua politicking yang mengganggu kestabilan pentadbiran negara,” kata kenyataan yang dikeluarkan pihak istana.Ia bukan peringatan pertama dikeluarkan oleh Agong.Dalam satu kenyataan yang ditulis dengan teliti, Agong berulang kali merayu kepada semua ahli Parlimen untuk mengetepikan perbezaan politik mereka dan memastikan belanjawan diluluskan supaya peruntukan yang mencukupi dalam disalurkan dalam usaha memerangi Covid-19.Pada 26 November, perkara yang paling dinanti bagi menggagalkan belanjawan tidak berlaku, selepas ahli Parlimen PH duduk ketika undian belah bahagi dilakukan, dan menyebabkan belanwajan lulus dengan undian suara.Kemudian timbul dakwaan bahawa Anwar mengeluarkan arahan kepada ahli Parlimen PH untuk menentang Belanjawan 2021 pada peringkat dasar.Namun, hari-hari selepas itu menyaksikan kemenangan PN berterusan, apabila peruntukan kementerian-kementerian dalam belanjawan diluluskan walaupun ada cubaan undi belah bahagi.Kartini mengatakan apa yang berlaku menunjukkan kemampuan Muhyiddin untuk terus kekal berkuasa di sebalik pelbagai usaha dilakukan daripada blok politik berbeza untuk menjatuhkannya.Kartini berkata ia ada kaitan pengalaman luas dimiliki Muhyiddin dalam politik.“Amat penting bahawa Muhyiddin, dengan pengalaman luas dalam kerajaan dan di pelbagai kementerian sejak 1986 menyebabkan beliau dihormati,” katanya kepada MalaysiaNow.* Fazreen Kamal turut menyumbang kepada laporan ini.


Jangkitan menurun ke paras 2,500, tiada kematian

Sebanyak 2,527 kes baru Covid-19 direkodkan semalam menjadikan jumlah kes keseluruhan sebanyak 4,571,355.Manakala 2,359 pesakit turut dilaporkan sembuh, menjadikan jumlah keseluruhan kes sembuh sebanyak 4,505,199.Ketika ini, 30,385 kes aktif direkodkan, dengan 28,701 atau 94.5% daripadanya sedang menjalani kuarantin kendiri.Dalam pada itu, 24 (0.1%) kes kini berada di pusat kuarantin sementara 1,617 (5.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 43 dan 22 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 63.0% dengan kes Covid-19 merangkumi 9.6%.Tiada kematian dilaporkan menjadikan jumlah kematian keseluruhan kekal sebanyak 35,771 orang.


Pembekal internet berdepan tindakan jika gagal beri perkhidmatan berkualiti

Suruhanjaya Komunikasi dan Multimedia (MCMC) akan mengenakan tindakan kawal selia terhadap pembekal yang didapati gagal menyediakan perkhidmatan Internet berkualiti. Ketua Pegawai Kawal Selia MCMC Zulkarnain Mohd Yasin berkata ini adalah pendekatan agresif terhadap pembekal agar dapat memberi perkhidmatan yang bermutu kepada pengguna.“Pada masa sama, pengguna dapat merasai pengalaman berkualiti yang benar-benar memenuhi apa yang dijanjikan oleh perkhidmatan 4G ini,” katanya dalam program Buletin Bernama terbitan Bernama TV semalam. Beliau berkata pembekal yang gagal memenuhi janji itu berdepan hukuman mengikut Akta Komunikasi dan Multimedia 1998 iaitu denda tidak melebihi RM300,000 atau penjara sehingga tiga tahun atau kedua-duanya sekali.Zulkarnain berkata pihaknya menerima arahan daripada Kementerian Komunikasi dan Multimedia (K-KOMM) untuk melaksanakan audit perkhidmatan jaringan sistem Internet di semua kawasan di setiap negeri. “Setakat ini, kita telah jalankan audit atau pemeriksaan dengan melihat dari segi liputan dan kelajuan. Pada masa sama, kita telah mengeluarkan arahan untuk mereka (pembekal) mengambil tindakan untuk membaiki perkhidmatan,” katanya.Sebelum ini, K-KOMM mengarahkan MCMC untuk melaksanakan pemetaan di seluruh negara bagi mengukur tahap sebenar kelajuan Internet dan membandingkannya dengan laporan oleh syarikat telekomunikasi.


95,101 individu dapat kerja menerusi MYFutureJobs

95,101 pencari kerja di seluruh negara mendapat pekerjaan melalui portal pekerjaan nasional, “MYFutureJobs” sejak ia dimulakan, kata Timbalan Menteri Sumber Manusia Awang Hashim.Katanya, jumlah pengambilan pekerja itu yang melibatkan majikan berdaftar dengan MYFutureJobs yang diwujudkan untuk mengurangkan kadar pengangguran dan memulihkan ekonomi negara.“Sejak di perkenalkan, 95,101 permohonan sudah ditempatkan dan seramai 44,940 adalah dalam lingkuan 20 tahun hingga ke 29 tahun termasuklah graduan baru. Keberkesanan strategi ini membantu graduan dalam pembuangan kerja yang dilihat menjadi fenomena baru pandemik Covid-19.“Bagi memudahkan graduan mencari kerja, kementerian menerusi Perkeso menjalankan ‘Karnival Kerjaya’ dan setakat 30 Oktober, sebanyak 229 program karnival dilaksanakan yang melibatkan 541 majikan dan berjaya tempatkan 4,060 graduan dan pencari kerja lain,” katanya dalam sesi soal jawab di Dewan Rakyat, hari ini.Sementara itu, Awang memberitahu seramai 56,315 pencari kerja di seluruh negara mendapat pekerjaan melalui Program Insentif Pengambilan Pekerja (Penjana Kerjaya) sejak ia dimulakan pada 15 Jun lalu.Beliau menjawab soalan, Dr Wan Azizah Wan Ismail (PKR-Pandan) tentang langkah dan tindakan kerajaan dalam menangani masalah kekurangan peluang pekerjaan untuk graduan baru serta pekerja-pekerja yang diberhentikan kerja akibat kemelesetan ekonomi tahun ini.Sementara itu, Awang memberitahu seramai 56,315 pencari kerja di seluruh negara mendapat pekerjaan melalui Program Insentif Pengambilan Pekerja (Penjana Kerjaya) sejak ia dimulakan pada 15 Jun lalu.Katanya, manakala menerusi “Program My Apprentice” melibatkan seramai 4,724 perantis berjaya ditempatkan menerusi program ini yang dapat memberikan latihan upskilling dan reskilling kepada mereka dalam menjana sumber pendapatan baru.“Kita mengadakan libat urus bersama pihak industri agar kita turut susun atur bagi kita ada kerjasama antara pihak syarikat swasta dan kerajaan dalam laksanakan tuntutan graduan-graduan kita dan mereka terlibat dalam pandemik dalam pembuangan kerja dan sebagainya.“Kerajaan sedang berusaha dalam menyediakan pelbagai peluang pekerjaan yang dapat ditawarkan serta pekerja yang diberhentikan ditambahkan lagi dengan Covid-19. Beberapa inisiatif sedang dan akan dilaksanakan kerajaan antaranya penambahbaikan ekosistem tenaga bakat muda negara dan pembangunan kebolehpasaran graduan melalui pelaksanaan program.”


Iran harap penyelesaian dicapai selepas pemberhentian penerbangan ke KL jejas pelancongan

Iran menyatakan kebimbangan berhubung impak keputusan yang diambil bulan lalu menghentikan satu-satunya penerbangan secara terus dari negara itu ke Malaysia, menyifatkan langkah itu memberi tamparan hebat kepada industri pelancongannya selain perniagaan yang melibatkan kedua-dua negara.
Bulan lalu, syarikat penerbangan Iran, Mahan Air terpaksa menghentikan penerbangan secara terus Tehran-Kuala Lumpur, yang beroperasi selama lebih tiga dekad.
Duta Iran ke Malaysia Ali Asghar Mohammadi berkata beliau berharap isu itu dapat diselesaikan segera.
“Saya berharap isu ini dapat diselesaikan segera dan Mahan Air akan dapat meneruskan operasinya di KLIA dengan penerbangan terus antara kedua-dua ibu negara seperti sebelum ini bagi meningkatkan hubungan pelancongan dan perdagangan antara Malaysia dan Iran dalam era pasca pandemik,” kata Mohammadi kepada MalaysiaNow.
Perkara itu turut dibangkitkan semasa perbualan telefon antara Presiden Iran Seyyed Ebrahim Raisi dan Perdana Menteri Ismail Sabri Yaakob baru-baru ini.
Bulan lalu, sebuah laporan mengatakan syarikat pengisi minyak di lapangan terbang Malaysia diancam dengan tindakan punitif jika mereka meneruskan operasi pengisian minyak bagi pesawat dari Iran, yang dikenakan sekatan dari AS.
Ketiadaan penerbangan terus antara Iran dan Malaysia ketika ini dirasai ribuan pelajar, ekspatriat dan pengusaha perniagaan yang banyak bergantung dengan perkhidmatan penerbangan dan pengangkutan Mahan Air.
Pada 2019, Mahan Air membawa lebih 100,000 penumpang antara Iran dan Malaysia, dan ia turut merancang untuk meningkatkan kekerapan penerbangannya ketika dunia melangkah ke era pasca pandemik seiring aktiviti promosi Tourism Malaysia di Iran pada Mei lalu bagi membangkitkan semula aktiviti dalam sektor pelancongan.
Tahun lalu, Iran berada di kedudukan ketujuh sebagai rakan dagangan terbesar Malaysia di Timur Tengah, di mana jumlah perdagangan dua hala antara kedua-dua negara bernilai RM2.6 bilion, melonjak hampir 70% berbanding tahun sebelumnya.


Umno mungkin pinda perlembagaan sekali lagi selaras pindaan akta anti lompat parti

Umno tidak menolak kemungkinan akan meminda perlembagaan parti sekali lagi bagi memastikan ia selaras dengan pindaan Perlembagaan Persekutuan berkenaan lompat parti yang diluluskan minggu lepas.
Setiausaha Agung Umno Ahmad Maslan berkata bagaimanapun parti itu akan merujuk kepada penasihat undang-undang Umno terlebih dahulu sebelum membuat sebarang keputusan berkenaan pindaan itu.
“Kita akan berbincang dengan penasihat undang-undang Umno apakah perlembagaan parti, fasal dan perkara yang perlu dipinda selaras dengan pindaan Perlembagaan Persekutuan itu.
“Dengan kata lain, pindaan Perlembagaan  Umno kemungkinan akan dibuat sekali lagi, tetapi akan dapatkan nasihat penasihat undang-undang Umno,” katanya pada sidang media selepas mesyuarat Majlis Tertinggi (MT) Umno malam ini.
Sebelum ini pindaan Perlembagaan Persekutuan bagi mewujudkan peruntukan berkaitan larangan ahli Dewan Rakyat bertukar parti diluluskan selepas mendapat sokongan lebih dua pertiga ahli dewan.
Selain itu, Ahmad berkata mesyuarat yang dipengerusikan Presiden Umno Ahmad Zahid Hamidi menetapkan tiada pemilihan jawatan di semua peringkat pada Perhimpunan Agung Umno kali ini termasuk pada persidangan cawangan dan mesyuarat perwakilan bahagian.
Katanya mesyuarat turut menetapkan tarikh Perhimpunan Agung Umno pada 23 hingga 26 November, persidangan cawangan pada 15 Ogos hingga 18 September, mesyuarat perwakilan Wanita, Pemuda dan Puteri bahagian pada 7, 8 dan 9 Oktober serta mesyuarat perwakilan bahagian pada 14, 15 dan 16 Oktober.
Sementara itu Ahmad berkata MT Umno merakamkan ucapan terima kasih atas kelulusan Jabatan Pendaftaran Pertubuhan (ROS) dengan sedikit pindaan terhadap Perlembagaan Umno yang berkuat kuasa mulai 29 Julai ini.
“Sedikit pindaan itu melibatkan ditiadakan pemilihan (dalam tempoh) 18 bulan dan ditambah satu pemilihan pada setiap penggal pilihan raya umum (PRU) berkuat kuasa 29 Julai.
“Kita dah buat pemilihan selepas PRU14 jadi pemilihan seterusnya adalah selepas PRU15. (Pemilihan) tidak lewat daripada enam bulan selepas PRU15,” katanya dan menambah perkara itu merupakan sesuatu yang diharapkan parti bagi memastikan keadaan dalaman parti adalah tenteram.
Mesyuarat turut menetapkan negeri-negeri di bawah pentadbiran Barisan Nasional hendaklah melakukan langkah untuk meminda undang-undang tubuh atau enakmen negeri masing-masing setelah pindaan Perlembagaan Persekutuan berkaitan larangan lompat parti selesai digazetkan.


12% rakyat Selangor lengkap terima 2 dos vaksin

Seramai 12% rakyat Selangor lengkap menerima dua dos vaksin Covid-19 setakat hari ini, kata Menteri Besar Amirudin Shari.Melalui hantarannya di Twitter, beliau berkata setakat hari ini, sebanyak 2.3 juta dos vaksin diberikan kepada rakyat Selangor menerusi Program Imunisasi Covid-19 Kebangsaan (PICK), jumlah tertinggi bagi sesebuah negeri di Malaysia.“Saya turut ingin memaklumkan bahawa peratus penggunaan vaksin di Selangor adalah 78 peratus berdasarkan bekalan yang diterima dari Badan Bertindak Imunisasi Covid-19 Kebangsaan (CITF) Persekutuan,” katanya.Beliau berkata baki vaksin berjumlah 618,000 dos diberi janji temu untuk tempoh tujuh hari mengambil kira jumlah vaksinasi harian kini mencecah 115,000.


Satu daripada 10 orang mungkin dijangkiti Covid-19, kata WHO

Dianggarkan satu daripada 10 orang mungkin dijangkiti virus Covid-19, menyebabkan sebahagian besar penduduk dunia terdedah terhadap kesan jangkitan itu, kata Pertubuhan Kesihatan Sedunia (WHO).Pakar kecemasan WHO Mike Ryan ketika berucap kepada Lembaga Eksekutif badan kesihatan dunia itu, mengatakan Amerika Syarikat (AS) membuat tuduhan kecil terhadap China, apa yang disebutnya sebagai “kegagalan” memberikan maklumat betul dan tepat pada waktunya mengenai pandemik berkenaan.Tetapi Zhang Yang daripada Suruhanjaya Kesihatan Kebangsaan China, berkata: “China selalu telus dan bertanggungjawab memenuhi tanggungjawab antarabangsa kami.” China mengekalkan hubungan rapat dengan semua peringkat agensi kesihatan Pertubuhan Bangsa-Bangsa Bersatu (PBB), tambahnya.Ryan berkata pandemik memuncak di kawasan Asia Tenggara, dengan kes dan kematian meningkat di beberapa bahagian Eropah dan wilayah timur Mediterranian.“Anggaran kami sekarang ialah sekitar 10 peratus penduduk global mungkin dijangkiti virus ini. Ia berbeza-beza bergantung kepada negara, berbeza dari bandar ke luar bandar, bergantung kepada kelompok. Tetapi menunjukkan sebahagian besar dunia tetap berisiko,” kata Ryan.“Kita sedang menuju ke waktu yang sukar. Penyakit ini terus merebak,” katanya.WHO dan pakar lain berkata virus yang dipercayai berpunca di pasar makanan di pusat bandar Wuhan di China penghujung tahun lalu itu, berasal daripada haiwan.WHO telah menyerahkan senarai pakar untuk mengambil bahagian dalam misi antarabangsa ke China bagi menyiasat asal usulnya, untuk dipertimbangkan oleh pihak berkuasa China, kata Ryan, tanpa memperincikannya.Penolong Setiausaha Kesihatan AS Brett Giroir menyatakan sangat penting untuk 194 negara anggota WHO menerima “maklumat terkini secara berkala dan tepat pada masanya, termasuk syarat rujukan untuk panel ini atau untuk misi lapangan, supaya kita semua boleh terlibat dengan proses ini dan yakin dengan hasilnya ”.Jerman, bagi pihak Kesatuan Eropah (EU), mengatakan misi pakar perlu dikerahkan segera, dengan Australia juga menyokong siasatan segera itu.Sementara itu, Alexandra Dronova, Timbalan Menteri Kesihatan Rusia, meminta penilaian terhadap kesan undang-undang dan kewangan pentadbiran Trump yang mengumumkan pengunduran AS dari WHO pada Julai depan.AS tidak akan membayar hutangnya kepada WHO berjumlah RM33.1 juta, sebaliknya akan mengalihkan wang itu untuk membantu membayar bil PBB di New York, kata seorang pegawai AS pada 2 September.


Azeez lepas tanpa bebas 9 pertuduhan rasuah, gubah wang haram

Mahkamah Sesyen Kuala Lumpur hari ini melepas tanpa membebaskan (DNAA) Abdul Azeez Rahim dari tiga pertuduhan rasuah dan enam pertuduhan pengubahan wang haram berhubung projek jalan raya di Perak dan Kedah.
Hakim Azura Alwi membuat keputusan itu selepas timbalan pendakwa raya Aslinda Ahad memohon agar ahli Parlimen Baling itu dilepas tanpa dibebaskan mengikut Seksyen 254 (3) Kanun Tatacara Jenayah atas alasan representasi yang dikemukakan tertuduh telah dipertimbangkan oleh pihak pendakwaan dan memerlukan siasatan lanjut.
"Mahkamah berpendapat setiap kes perlu dibezakan berdasarkan fakta dan isu utama adalah kuasa budi bicara di bawah Seksyen 254 Kanun Tatacara Jenayah sama ada perintah DNAA atau DNA patut diberikan terhadap tertuduh. Dalam menjalankan kuasa itu mahkamah perlu mengimbangkan kepentingan awam dan hak tertuduh sendiri sebagaimana yang diperuntukkan di bawah Perlembangan Persekutuan.
"Mahkamah membuat perintah DNAA di bawah Seksyen 254 (3) Kanun Tatacara Jenayah selepas berpuas hati alasan yang dikemukakan oleh pihak pendakwaan kukuh dan memuaskan. Oleh itu mahkamah memerintahkan supaya tertuduh dilepas tanpa dibebaskan daripada pertuduhan-pertuduhan itu," katanya semasa sebutan kes itu.
Azeez, 55, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah. Kesemua perbuatan itu didakwa dilakukan di lima bank di ibu negara antara 6 Sept 2010 hingga 10 April 2018.


Kes baru Covid-19 kekal melebihi angka 5,000

Sebanyak 5,298 kes baru Covid-19 dikesan hari ini, menjadikan angka keseluruhan penularan dalam negara berjumlah 214,959 kata Ketua Pengarah Kesihatan Dr Noor Hisham Abdullah.Katanya, sebanyak 4,552 pesakit pulih dan dibenarkan pulang, menjadikan jumlah keseluruhan angka sembuh 166,049 kes.“Selangor kekal mencatatkan kes harian tertinggi iaitu sebanyak 2,460 kes diikuti Johor 1,020 dan Kuala Lumpur 783 kes,” katanya dalam satu kenyataan.Katanya, kes aktif dengan kebolehjangkitan pula berjumlah 48,150.“Daripada jumlah itu 313 pesakit di tempatkan di Unit Rawatan Rapi termasuk 127 memerlukan bantuan alat pernafasan,” katanya.Noor Hisham memaklumkan terdapat 14 lagi kematian, menjadikan jumlah mangsa yang maut meningkat kepada 760 orang.Katanya terdapat 10 lagi kluster baru dikesan membabitkan:Jalan Rami Tiga, Johor (tempat kerja).Jalan Mega, Johor (tempat kerja).Sri Plentong, Johor (tempat kerja).Jalan Kewajipan, Selangor (tempat kerja).Persiaran Sabak, Selangor (tempat kerja).Tapak Bina Raja Chulan, Kuala Lumpur (tempat kerja).Jalan Masjid Tanah, Melaka (tempat kerja).Jalan Ithnin, Johor (kumpulan berisiko tinggi).Bercham Raya, Perak (kumpulan berisiko tinggi).Jalan Tronoh, Perak (komuniti).


India pertahan lokasi G20 di Kashmir, kritik bantahan Pakistan

India menegaskan bahawa negara itu bebas untuk menganjurkan mesyuarat G20 di wilayahnya sendiri.
Ia susulan bantahan oleh Pakistan terhadap penganjuran mesyuarat tersebut yang diadakan di Kashmir dan Ladakh.
Kashmir merupakan wilayah rebutan kepada dua negara berjiran tersebut sejak sekian lama. Kedua-dua negara berperang untuk menguasai wilayah berkenaan.
Jammu dan Kashmir ialah sebuah negeri yang mempunyai keistimewaan sehingga 2019, apabila kerajaan Perdana Menteri India Narendra Modi membahagikannya kepada dua wilayah yang dikawal oleh persekutuan itu iaitu Jammu dan Kashmir serta Ladakh.
Islamabad mengecam keputusan India untuk mengadakan mesyuarat di dua wilayah itu awal minggu ini, sambil menyifatkan tindakan tidak bertanggungjawab itu sebagai melanggar perundangan antarabangsa.
"Acara dan mesyuarat G20 sedang berlaku di seluruh India dan adalah wajar untuk melakukannya di Jammu dan Kashmir dan Ladakh, yang merupakan bahagian penting dan tidak boleh dipisahkan dari India," kata jurucakap Kementerian Luar India Arindam Bagchi kepada pemberita.
India ketika ini memegang jawatan presiden G20 dan akan menjadi tuan rumah sidang kemuncak kumpulan itu di New Delhi pada September ini.
Jumaat lalu, India mengeluarkan kalender acara penuh menjelang sidang kemuncak itu, termasuk mesyuarat G20 dan Youth 20 di Srinagar, Kashmir dan di Leh, Ladakh, pada April serta Mei.
Kementerian Luar Pakistan mengeluarkan kenyataan mengecam pemilihan tempat bagi penganjuran mesyuarat itu.


Hanya 1 kes penerima vaksin kanak-kanak alami kesan sampingan serius

Sebanyak 38 laporan kesan sampingan (AEFI) suntikan vaksinasi kanak-kanak di bawah Program Imunisasi Covid-19 Kebangsaan bagi kanak-kanak (PICKids) setakat 18 Februari, di mana hanya satu kes serius diterima melibatkan kemasukan ke hospital dan telah pulih sementara 37 kes lagi dikategorikan sebagai tidak serius.Pengarah Bahagian Regulatori Farmasi Negara (NPRA) Dr Roshayati Mohamad Sani berkata jumlah itu bersamaan 0.1 laporan bagi setiap 1,000 dos suntikan vaksin.Dalam sebuah kenyataan hari ini, beliau berkata NPRA telah menerima tambahan 20 laporan AEFI melibatkan PICKids yang menerima suntikan pada 21 Februari.“Kesemuanya adalah tidak serius yang menjadikan keseluruhan laporan adalah 58 tetapi kadar pelaporan berbanding jumlah dos yang diberikan masih kekal sama,” katanya.Menurut Roshayati, tindak balas stres akut, demam, reaksi pada kulit dan sesak nafas adalah antara kesan sampingan yang kerap dilaporkan dalam kalangan penerima vaksin kanak-kanak.Setakat 18 Februari, 383,165 suntikan dos vaksin telah diberikan di bawah PICKids kepada kanak-kanak berusia lima hingga 11 tahun.Angka itu termasuk jumlah keseluruhan 65,777,392 dos vaksin di bawaj program vaksinasi kebangsaan.Roshayati berkata NPRA menerima 25,211 AEFI yang memerlukan penilaian dan pemeriksaan termasuk 1,186 laporan berkait penerima dos penggalak.Laporan melalui sistem AEFI NPRA tersebut secara keseluruhannya direkodkan pada kadar 383 laporan bagi setiap sejuta dos yang diberikan.“Setelah dinilai dan disiasat, didapati sejumlah 23,453 atau 93% daripada AEFI yang dilaporkan adalah bagi kes-kes yang tidak serius.Menurut Roshayati, demam, sakit pada tempat suntikan, sakit kepala, sakit otot dan keletihan merupakan antara kesan sampingan yang paling kerap dilaporkan oleh penerima vaksin sambil menambah ia biasanya akan pulih dalam tempoh satu hingga dua hari.Berhubung dos penggalak, 1,186 AEFI diterima NPRA bersamaan kadar 86 bagi setiap sejuta dos yang diberikan.Daripada jumlah itu 87 atau 7.34% – 6.3 laporan bagi setiap sejuta dos – dikategorikan sebagai serius.Roshayati turut berkata NPRA telah menerima dua lagi laporan kematian dalam kalangan penerima dos penggalak setakat 18 Februari, menjadikan jumlaha kematian dalam kalangan penerima dos ketiga vaksin itu sebanyak 44 orang.“Sejumlah 22 laporan telah selesai penyiasatan dan dinilai oleh Jawatankuasa Khas Farmakovigilans Vaksin Covid-19 (JFK) dan didapati kematian tersebut tiada hubung kait dengan vaksin yang diterima,” katanya sambil menambah masih ada 22 lagi laporan sedang diproses untuk dilengkapkan sebelum dibentangkan bagi penilaian JFK.


Sorotan semula sabitan kes SRC menjelang keputusan rayuan Najib

Bekas perdana menteri Najib Razak berdepan hukuman penjara 12 tahun jika Mahkamah Rayuan mengekalkan sabitannya bagi beberapa pertuduhan berkaitan penyelewengan jutaan ringgit yang dikaitkan dengan SRC International.Pasukan pembelaan Najib mencabar keputusan Hakim Mahkamah Tinggi Mohd Nazlan Mohd Ghazali tahun lalu yang menjelaskan dengan terperinci asas sabitan dalam penghakiman setebal 800 muka surat.Najib, ahli politik Malaysia paling kanan pernah disabitkan pertuduhan jenayah, didapati bersalah atas tujuh pertuduhan salah guna kuasa, jenayah pecah amanah (CBT) dan pengubahan wang haram.Hukuman sebenar yang sepatutnya dijatuhkan kepada beliau ialah 72 tahun penjara, 10 tahun bagi enam pertuduhan berkaitan CBT dan pengubahan wang haram, dan 12 tahun kerana kesalahan salah guna kuasa.Najib turut didenda RM210 juta, iaitu lima kali ganda daripada jumlah yang diseleweng.Bagaimanapun, hakim Nazlan menggunakan budi bicaranya, mengarahkan hukuman tersebut dijalankan secara serentak.Kes tersebut memberikan tumpuan terhadap sejumlah RM42 juta dalam dua akaun bank peribadinya, wang yang merupakan sebahagian daripada RM4bilion dana Kumpulan Wang Persaraan Diperbadankan (KWAP) yang dipinjamkan kepada SRC – anak syarikat 1MDB di mana Najib adalah penasihatnya.Najib berhujah beliau tidak mengetahui transaksi besar yang dimasukkan ke dalam akaun peribadinya antara 2014 dan 2016, mendakwa menjadi mangsa ahli perniagaan dalam buruan Low Taek Jho.Malah beliau juga turut memetik nama pemimpin Arab Saudi, Raja Abdullah.Dakwaan Najib yang berkata wang itu adalah sebahagian daripada sumbangan peribadi raja Arab Saudi kepadanya ditolak oleh Nazlan.Nazlan berkata “sangat tidak masuk akal” bagi Najib sebagai perdana menteri dan menteri kewangan untuk mendakwa tidak mengetahui dana dalam akaunnya sendiri “namun beliau tidak teragak-agak untuk membelanjakan jumlah tersebut dalam tempoh yang sama”.Mengenai tuduhannya terhadap Low, atau Jho Low, mahkamah berkata Jho Low hanya menjalankan tugas yang diarahkan Najib “dengan cemerlang”.“Tertuduh, walaupun didakwa ditipu, bersetuju bahawa beliau tidak kehilangan sebarang wang. Sebaliknya beliau mendapat manfaat yang besar dengan kemasukan sejumlah besar wang ke dalam akaunnya,” menurut penghakiman itu.Empat pucuk suratPasukan pembelaan Najib mengemukakan empat surat daripada “kerabat diraja Saudi”, kononnya derma besar akan diberikan kepadanya.Namun hakim berkata kisah daripada surat-surat itu adalah “satu rekayasa yang lemah”, menghuraikan “10 masalah” yang ada pada dokumen tersebut, yang dikatakan pihak pendakwaan sebagai dokumen palsu.Antara “masalah” yang ada pada dokumen itu, kata hakim, ialah salah satu surat yang menjanjikan sejumlah besar wang untuk Najib ditandatangani oleh seorang “Putera Arab Saudi”.Hakim mempersoalkan bagaimana Najib yang mengaku tidak mengenali individu tersebut, tidak pernah mengambil langkah untuk membuat sebarang pengesahan mengenai dakwaan penulis surat itu.Hakim juga menemui kelemahan dalam dakwaan Najib tersebut, mempersoalkan mengapa beliau tidak menyebut ucapan terima kasih kepada Raja Abdullah dalam dua suratnya kepada kerajaan Arab Saudi terhadap derma yang didakwa diperolehinya daripada mereka.“Pembelaan tertuduh yang mengatakan dia secara jujurnya percaya dana yang dimasukkan ke dalam akaunnya adalah derma dari Raja Abdullah hanyalah satu rekaan yang tidak masuk akal.”Rekayasa NajibMahkamah bersetuju bahawa SRC diwujudkan sebagai syarikat bagi mengalihkan dana awam ke dalam poket Najib.Seperti yang dinyatakan dalam penghakiman, ia adalah sebahagian daripada “rekayasa peribadi Najib… untuk menggunakan SRC bagi kepentingan peribadinya”.Dalam kes CBT seperti ini, terdapat beberapa isu utama untuk menentukan asas dalam membuktikan tertuduh adalah bersalah.Dalam kes Najib, ia termasuklah sejauh mana kawalannya ke atas SRC, daripada mana wang itu dialihkan ke dalam akaunnya, dan apakah beliau memiliki niat jenayah ketika melakukan kesalahan tersebut.Mahkamah berpuas hati bahawa Najib bukan sahaja mempunyai kata putus dalam SRC, bahkan turut mengawal sepenuhnya aktiviti yang dijalankannya, termasuk meletakkan tandatangannya dalam menerima pinjaman dari KWAP kepada SRC.Di samping itu, sebagai menteri kewangan di mana kementeriannya memiliki 1MDB, Najib adalah orang bertanggungjawab dalam melantik pengerusi, CEO dan pengarah SRC, selain bertanggungjawab membuka akaun bank SRC.Dengan kuasa yang dimilikinya, beliau turut mendaftarkan anak syarikat SRC di British Virgin Islands, serta membuka akaun bank di Hong Kong dan Dubai dengan deposit lebih RM2 bilion.Mahkamah turut berkata Najib adalah orang yang mempunyai kuasa membuat keputusan, dan tiada bukti ditemui bahawa pengarah-pengarah syarikat mempersoalkan tindakan-tindakan beliau.“Tertuduh mempunyai kawalan menyeluruh ke atas syarikat melalui kuasa pengambilan dan pemecatan ke atas pengarah (sebagai perdana menteri), arahannya kepada pengarah melalui pelbagai minit pemegang saham (sebagai menteri kewangan), dan nasihatnya mengenai strategi dan perkara-perkara penting yang mesti diselesaikan oleh para pengarah.”Mahkamah turut berpuas hati berhubung niat jenayah ketika kesalahan itu dilakukan, hal ini kerana Najib menandatangani cek untuk memindahkan dana dari SRC ke akaun bank peribadinya, seperti yang diakui beliau sendiri.Dalam kes CBT sedemikian rupa, hujah Najib bahawa beliau menandatangani pemindahan wang itu dengan anggapan ia adalah untuk tujuan amal tidak boleh diterima kerana tujuan berbelanja selepas penyelewengan adalah tidak relevan.Apakah Najib akan ke penjara?Sekiranya Najib kalah dalam rayuannya di hadapan tiga panel hakim, bekas perdana menteri itu hanya memiliki satu lagi peluang di Mahkamah Persekutuan, di mana tujuh hakim akan membuat keputusan ke atas kes beliau.Memandangkan rayuan terakhir di Mahkamah Persekutuan sepatutnya difailkan dalam tempoh empat bulan selepas keputusan Mahkamah Rayuan, Najib memiliki tempoh hingga April 2022 untuk mengetahui sama ada beliau akan dipenjara atau kekal bebas.Jika beliau dihukum penjara, Najib akan berusia 80 tahun ketika selesai menghabiskan hukumannya kecuali mendapat pengampunan diraja seperti apa yang berlaku kepada Presiden PKR Anwar Ibrahim yang dibebaskan dari penjara pada 2018 sebelum menyelesaikan tempoh hukuman bagi kesalahan liwat.


Korban Covid-19 rekod angka kematian tertinggi sebanyak 360, kes baru turun bawah 19,000

Malaysia merekodkan kes baru sebanyak 18,688 menjadikan kes keseluruhan Covid-19 meningkat sebanyak 1,262,540 kes.Selangor kekal mencatat kes harian tertinggi sebanyak 6,565 disusuli Kuala Lumpur (1,883), Kedah (1,610), Sabah (1,379), Johor (1,308), Negeri Sembilan (1,140), Kelantan (870), Perak (861), Pulau Pinang (694), dan Pahang (602).Hanya Labuan (2) dan Perlis (6) sahaja negeri yang mencatat kes satu digit hari ini.Negara juga mencatat sebanyak 17,055 kes sembuh menjadikan jumlah keseluruhan kes sembuh meningkat kepada 1,026,398.Kes aktif dengan kebolehjangkitan pula kini berjumlah 225,393.Dalam pada itu, 1,095 pesakit ditempatkan di unit rawatan rapi (ICU) termasuk 571 orang memerlukan bantuan alat pernafasan.Malaysia turut mencatat 360 lagi korban akibat Covid-19, menjadikan jumlah mangsa yang maut meningkat kepada 10,749.


Dewan Rakyat bincang isu wang tidak dituntut hari ini

Sidang Dewan Rakyat yang memasuki hari ketiga hari ini, antara lain bakal membincangkan mengenai jumlah wang tidak dituntut setakat 31 Mac tahun ini serta cadangan untuk memanfaatkan wang tersebut bagi pembangunan negara.
Menurut Aturan Urusan Mesyuarat di laman rasmi Parlimen, soalan itu akan dikemukakan Fong Kui Lun (PH-Bukit Bintang) kepada Menteri Kewangan pada sesi soal jawab.
Turut tersenarai, soalan daripada Datuk Dr Ku Abd Rahman Ku Ismail (PN-Kubang Pasu) yang meminta Menteri Luar menyatakan langkah yang akan diambil kerajaan bagi mengembalikan kegemilangan, kedudukan dan peranan Malaysia di peringkat antarabangsa termasuk Asean yang dilihat semakin terpencil serta tidak dinamik seperti pada era 1980-an dan 1990-an.
Mohd Sany Hamzan (PH-Hulu Langat) pula akan mengajukan soalan kepada Menteri Sumber Manusia mengenai sama ada kementerian berhasrat melaksanakan tabung insentif bagi membantu majikan terutama syarikat swasta mewujudkan peluang bersesuaian dengan bidang kepada pelajar pusat pengajian tinggi yang melaksanakan tugasan latihan kerja dengan elaun berpatutan.
Selesai sesi soal jawab, persidangan Dewan Rakyat akan diteruskan dengan perbahasan Rang Undang-undang Insolvensi (Pindaan) 2023 oleh Ahli-ahli Parlimen yang mengambil bahagian.
Selain itu, antara rang undang-undang yang tersenarai untuk bacaan kali kedua pada hari ini ialah Rang Undang-undang Fi (Jabatan Penyiaran Malaysia) (Pengesahan) 2023, Rang Undang-undang Tenaga Boleh Baharu (Pindaan) 2023 dan Rang Undang-undang Pihak Berkuasa Pembangunan Tenaga Lestari (Pindaan) 2023.
Persidangan Dewan Rakyat kali ini berlangsung selama 11 hari bermula 22 hingga 25 Mei dan bersambung semula pada 6 hingga 15 Jun ini.